               IL-KUMMISSJONI EWROPEA
            Brussell, 17.5.2018
            COM(2018) 295 final
            2018/0147(NLE)
            Proposta għal
            DEĊIŻJONI TAL-KUNSILL
            dwar l-konklużjoni, f’isem l-Unjoni tal-Ftehim bejn l-Unjoni Ewropea u l-Gvern tar-Repubblika taċ-Ċina dwar ċerti aspetti tas-servizzi tal-ajru

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •Ir-raġunijiet għall-proposta u l-għanijiet tagħha

                  B’segwitu għas-sentenzi tal-Qorti tal-Ġustizzja fl-hekk imsejħa kawżi “Open Skies”, fil-5 ta’ Ġunju 2003, il-Kunsill ta mandat lill-Kummissjoni biex tiftaħ in-negozjati ma’ pajjiżi terzi dwar is-sostituzzjoni ta’ ċerti dispożizzjonijiet fi ftehimiet bilaterali eżistenti dwar is-servizzi tal-ajru bi ftehim fil-livell tal-Unjoni (l-“awtorizzazzjoni orizzontali”). L-għanijiet ta’ ftehimiet ta’ dan it-tip huma li jagħtu aċċess mhux diskriminatorju lit-trasportaturi kollha tal-ajru tal-UE għar-rotot tal-ajru bejn l-Unjoni Ewropea u l-pajjiżi terzi, u b'hekk il-ftehimiet bilaterali dwar is-servizzi tal-ajru bejn l-Istati Membri u l-pajjiżi terzi jiġu jikkonformaw mal-liġi tal-Unjoni.

               •Konsistenza ma' dispożizzjonijiet ta' politika eżistenti fil-qasam tal-politika

                  Id-dispożizzjonijiet tal-Ftehim jieħdu post jew jikkumplimentaw id-dispożizzjonijiet eżistenti fi 27 ftehim bilaterali dwar is-servizzi tal-ajru bejn l-Istati Membri u r-Repubblika tal-Poplu taċ-Ċina (minn hawn ’il quddiem “iċ-Ċina”).

               •Konsistenza ma’ politiki oħra tal-Unjoni

                  Il-Ftehim se jaqdi mira fundamentali tal-politika esterna tal-Unjoni dwar l-avjazzjoni billi jikkonforma mal-liġi tal-Unjoni l-ftehimiet bilaterali eżistenti dwar is-servizzi tal-ajru.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Il-bażi ġuridika

                  L-Artikoli 100(2) u 218(6)(a) tat-TFUE

               •Sussidjarjetà (għall-kompetenza mhux esklużiva)

                  Il-proposta hija msejsa kompletament fuq il-“mandat orizzontali" mogħti mill-Kunsill b'kunsiderazzjoni tal-kwistjonijiet koperti mil-liġi tal-Unjoni u mill-ftehimiet bilaterali dwar is-servizzi tal-ajru.

               •Proporzjonalità

                  Il-Ftehim se jemenda jew jikkomplementa d-dispożizzjonijiet fil-ftehimiet bilaterali dwar is-servizzi tal-ajru safejn ikun meħtieġ biss biex tiġi żgurata l-konformità mal-liġi tal-Unjoni.

               •Għażla tal-istrument

                  Il-Ftehim bejn l-Unjoni u ċ-Ċina huwa l-aktar strument effikaċi biex il-ftehimiet bilaterali eżistenti kollha bejn l-Istati Membri u r-Repubblika tal-Filippini dwar is-servizzi tal-ajru jsiru konformi mal-liġi tal-Unjoni.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •L-evalwazzjonijiet ex post/il-kontrolli tal-idoneità tal-leġiżlazzjoni eżistenti

                  Mhux applikabbli.

               •Konsultazzjonijiet mal-partijiet ikkonċernati

                  F'konformità mal-Artikolu 218(4) tat-TFUE, il-Kummissjoni wettqet in-negozjati b'konsultazzjoni ma' kumitat speċjali. Waqt in-negozjati saru wkoll konsultazzjonijiet mal-industrija. Tqiesu l-kummenti li saru f’dan il-proċess. L-Istati Membri kkonċernati vverifikaw il-preċiżjoni tar-referenzi għall-ftehimiet bilaterali dwar is-servizzi tal-ajru. L-industrija enfasizzat l-importanza ta’ bażi legali soda għall-operazzjonijiet kummerċjali tagħha.

               •Ġbir u użu tal-għarfien espert

                  Mhux applikabbli.

               •Valutazzjoni tal-impatt

                  Mhux applikabbli.

               •Idoneità regolatorja u simplifikazzjoni

                  Il-proposta tipprevedi s-simplifikazzjoni tal-leġiżlazzjoni. Id-dispożizzjonijiet rilevanti tal-ftehimiet bilaterali dwar is-servizzi tal-ajru bejn l-Istati Membri u r-Repubblika taċ-Ċina se jinbidlu b’dispożizzjonijiet fi ftehim wieħed, jew inkella se jiġu kkumplimentati minn dispożizzjonijiet ta’ dan it-tip.

               •Drittijiet fundamentali

                  Mhux applikabbli.

               4.IMPLIKAZZJONI BAĠITARJA

                  Din il-proposta ma għandha l-ebda implikazzjoni għall-baġit tal-Unjoni.

               5.ELEMENTI OĦRAJN

               •Il-pjanijiet ta’ implimentazzjoni u l-arranġamenti dwar il-monitoraġġ, l-evalwazzjoni u r-rappurtar

                  Il-partijiet fil-Ftehim għandhom jinnotifikaw lil xulxin bil-miktub permezz ta’ mezzi diplomatiċi dwar it-tlestija tal-proċeduri interni rispettivi tagħhom meħtieġa għad-dħul fis-seħħ tal-Ftehim. Dan il-Ftehim għandu jidħol fis-seħħ fid-data tal-aħħar - notifika.

               Dokumenti ta’ spjegazzjoni (għad-direttivi)

                  Mhux applikabbli.

               Spjegazzjoni dettaljata tad-dispożizzjonijiet speċifiċi tal-proposta

                  Ir-relazzjonijiet tal-avjazzjoni internazzjonali bejn l-Istati Membri u l-pajjiżi terzi tradizzjonalment kienu rregolati permezz ta’ ftehimiet bilaterali dwar is-servizzi tal-ajru bejn l-Istati Membri u l-pajjiżi terzi, l-Annessi ta’ dawn il-ftehimiet u arranġamenti bilaterali jew multilaterali relatati oħra.

                  Madankollu, il-klawżoli tradizzjonali ta’ ħatra fil-ftehimiet bilaterali dwar is-servizzi tal-ajru tal-Istati Membri jiksru l-liġi tal-Unjoni. Dawn jippermettu li pajjiż terz jirrifjuta, jirtira jew jissospendi l-permessi jew l-awtorizzazzjonijiet ta’ trasportatur tal-ajru li jkun ġie nnominat minn Stat Membru iżda li ma jkunx proprjetà sostanzjali ta’ dak l-Istat Membru jew taċ-ċittadini tiegħu u li effettivament ma jkunx ikkontrollat mill-Istat Membru jew miċ-ċittadini tiegħu. Instab li dan jikkostitwixxi diskriminazzjoni kontra t-trasportaturi tal-ajru tal-UE stabbiliti fit-territorju ta’ Stat Membru iżda li jkunu proprjetà ta’ ċittadini ta’ Stati Membri oħra u kkontrollati minnhom. Dan imur kontra l-Artikolu 49 tat-Trattat dwar il-Funzjonament tal-Unjoni Ewropea li liċ-ċittadini ta’ Stati Membri li jkunu eżerċitaw il-libertà tal-istabbiliment tagħhom, jiggarantilhom l-istess trattament fl-Istat Membru ospitanti bħal dak li jingħata liċ-ċittadini ta’ dak l-Istat Membru.

                  Hemm kwistjonijiet oħra, bħal ftehimiet kummerċjali obbligatorji bejn il-kumpaniji tal-avjazzjoni, fejn il-konformità mal-leġiżlazzjoni tal-Unjoni jenħtieġ li tkun żgurata billi jiġu emendati jew ikkomplementati d-dispożizzjonijiet eżistenti fi ftehimiet bilaterali dwar is-servizzi tal-ajru bejn l-Istati Membri u pajjiżi terzi.

                  F’konformità mal-mekkaniżmi u mad-direttivi mogħtija fl-Anness tal-“awtorizzazzjoni orizzontali”, il-Kummissjoni nnegozjat ftehim mar-Repubblika tal-Poplu taċ-Ċina li jieħu post ċerti dispożizzjonijiet li hemm fil-ftehimiet bilaterali eżistenti dwar is-servizzi tal-ajru bejn l-Istati Membri ċ-Ċina. L-Artikolu 2 tal-Ftehim jieħu post il-klawżoli tradizzjonali ta’ ħatra bi klawżola ta’ ħatra tal-UE, biex jippermetti lit-trasportaturi tal-ajru kollha tal-UE jibbenefikaw mid-dritt tal-istabbiliment. L-Artikolu 4 jsolvi l-kunflitti potenzjali mar-regoli tal-Unjoni dwar il-kompetizzjoni.

               Il-Ftehim jenħtieġ li jiġi konkluż wara li jiġi ffirmat. Hawnhekk qed tiġi proposta deċiżjoni għal dan il-għan.

               2018/0147 (NLE)

               Proposta għal

               DEĊIŻJONI TAL-KUNSILL

               dwar l-konklużjoni, f’isem l-Unjoni tal-Ftehim bejn l-Unjoni Ewropea u l-Gvern tar-Repubblika taċ-Ċina dwar ċerti aspetti tas-servizzi tal-ajru

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(6)(a) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-approvazzjoni tal-Parlament Ewropew,

               Billi:

               (1)Skont id-Deċiżjoni tal-Kunsill …/…/UE
                  1
               , il-Ftehim bejn l-Unjoni Ewropea u l-Gvern tar-Repubblika tal-Poplu ta-Ċina dwar ċerti aspetti tas-servizzi tal-ajru (“il-Ftehim”) ġie ffirmat, suġġett għall-konklużjoni tiegħu f’data aktar tard.

               (2)L-għan tal-Ftehim huwa li jġib il-ftehimiet bilaterali dwar is-servizzi tal-ajru bejn 27 Stat Membru u r-Repubblika tal-Poplu taċ-Ċina f’konformità mal-liġi tal-Unjoni.

               (3)Il-Ftehim jenħtieġ li jiġi approvat f'isem l-Unjoni.

               ADOTTA DIN ID-DEĊIŻJONI:

               Artikolu 1

               Il-Ftehim bejn l-Unjoni Ewropea u l-Gvern tar-Repubblika tal-Poplu taċ-Ċina dwar ċerti aspetti tas-servizzi tal-ajru (“il-Ftehim”) b’dan qed jiġi approvat f’isem l-Unjoni.

               It-test tal-Ftehim huwa mehmuż ma' din id-Deċiżjoni.

               Artikolu 2

               Il-President tal-Kunsill għandu jaħtar il-persuna li jkollha s-setgħa tipproċedi, f’isem l-Unjoni , u tagħmel in-notifika prevista fl-Artikolu 6(1) tal-Ftehim, sabiex tesprimi l-kunsens tal-Unjoni Ewropea li tintrabat bil-Ftehim.

               Artikolu 3

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L , , p. .

    ---documentbreak---

               IL-KUMMISSJONI EWROPEA
            Brussell, 17.5.2018
            COM(2018) 295 final
            ANNESS
            tal-
            Proposta għal Deċiżjoni tal-Kunsill
            dwar il-konklużjoni, f'isem l-Unjoni dwar il-Ftehim bejn l-Unjoni Ewropea u l-Gvern tar-Repubblika taċ-Ċina dwar ċerti aspetti tas-servizzi tal-ajru

               ABBOZZ

               FTEHIM

               bejn l-Unjoni Ewropea u l-Gvern tar-Repubblika tal-Poplu taċ-Ċina

               dwar ċerti aspetti tas-servizzi tal-ajru

               L-UNJONI EWROPEA,

               min-naħa l-waħda, u

               L-GVERN TAR-REPUBBLIKA TAL-POPLU TAĊ-ĊINA

               min-naħa l-oħra,

               (minn hawn ’il quddiem imsejħin “il-partijiet”),

               FILWAQT LI JINNUTAW li l-Qorti tal-Ġustizzja tal-Unjoni Ewropea sabet li ċerti dispożizzjonijiet tal-ftehimiet bilaterali eżistenti bejn diversi Stati Membri u l-pajjiżi terzi mhumiex kompatibbli mal-liġi tal-Unjoni Ewropea,

               FILWAQT LI JINNUTAW li ġew konklużi għadd ta’ ftehimiet bilaterali tas-servizzi tal-ajru bejn diversi Stati Membri tal-Unjoni Ewropea u l-Gvern tar-Repubblika tal-Poplu taċ-Ċina li kien fihom dispożizzjonijiet simili u li hemm obbligu fuq l-Istati Membri li jieħdu l-passi kollha xierqa biex jeliminaw in-nuqqas ta’ kompatibilità bejn it-tali ftehimiet u t-Trattat tal-UE,

               FILWAQT LI JINNUTAW li l-Unjoni Ewropea għandha l-kompetenza esklużiva fir-rigward ta’ diversi aspetti li jistgħu jiġu inklużi fi ftehimiet bilaterali dwar is-servizzi tal-ajru bejn l-Istati Membri tal-Unjoni Ewropea u pajjiżi terzi,

               FILWAQT LI JINNUTAW li, skont il-liġi tal-Unjoni Ewropea, it-trasportaturi tal-ajru tal-Unjoni Ewropea stabbiliti f’xi wieħed mill-Istati Membri tal-Unjoni Ewropea għandhom id-dritt għal aċċess mhux diskriminatorju biex jipprovdu servizzi tal-ajru bejn l-Istati Membri tal-Unjoni Ewropea u pajjiżi terzi,

               FILWAQT LI JIKKUNSIDRAW il-ftehimiet bejn l-Unjoni Ewropea u ċerti pajjiżi terzi li jipprovdu l-possibbiltà għaċ-ċittadini ta’ dawn il-pajjiżi terzi li jiksbu dritt ta’ sjieda fi trasportaturi tal-ajru mogħtija liċenzja skont il-liġi tal-Unjoni Ewropea,

               FILWAQT LI JAGĦRFU li l-konsistenza bejn il-liġi tal-Unjoni Ewropea u d-dispożizzjonijiet tal-ftehimiet bilaterali dwar is-servizzi tal-ajru bejn l-Istati Membri tal-Unjoni Ewropea u r-Repubblika tal-Poplu taċ-Ċina tipprevedi bażi legali tajba għas-servizzi tal-ajru bejn l-Unjoni Ewropea u ċ-Ċina u tippreżerva l-kontinwità ta’ servizzi tal-ajru bħal dawn,

               FILWAQT LI JAGĦRFU li meta Stat Membru tal-Unjoni Ewropea jkun ħatar trasportatur tal-ajru li l-kontroll regolatorju tiegħu jkun eżerċitat u miżmum minn Stat Membru ieħor tal-Unjoni Ewropea, id-drittijiet tar-Repubblika tal-Poplu taċ-Ċina skont id-dispożizzjonijiet dwar is-sikurezza mogħtija fil-ftehim bejn l-Istat Membru li jkun ħatar it-trasportatur tal-ajru u r-Repubblika tal-Poplu taċ-Ċina għandhom japplikaw bl-istess mod fir-rigward ta’ dak l-Istat Membru l-ieħor,

               FILWAQT LI JINNUTAW li mhuwiex għan tal-Unjoni Ewropea f’dan il-Ftehim, li jiżdied il-volum totali ta’ traffiku tal-ajru bejn l-Unjoni Ewropea u r-Repubblika tal-Poplu taċ-Ċina, li jiġi affettwat il-bilanċ bejn trasportaturi tal-ajru tal-Unjoni Ewropea u trasportaturi tal-ajru tar-Repubblika tal-Poplu taċ-Ċina jew li jipprevali fuq l-interpretazzjoni tad-dispożizzjonijiet ta’ ftehimiet bilaterali eżistenti dwar is-servizzi tal-ajru li għandhom x’jaqsmu mad-drittijiet tat-traffiku,

               FILWAQT LI JAFFERMAW MILL-ĠDID l-intenzjonijiet li r-rikonoxximent tad-dritt tal-istabbiliment u l-adozzjoni tal-prinċipju tal-ħatra tal-UE m’għandhomx ikunu intenzjonati jew interpretati b’tali mod li jiffaċilitaw iċ-ċirkomvenzjoni u ma jipprevenux ir-rifjut tad-drittijiet tat-traffiku f’każ ta’ ċirkomvenzjoni bħal din.

               FTIEHMU KIF ĠEJ:

               ARTIKOLU 1

               Dispożizzjonijiet ġenerali

               1.Għall-finijiet ta’ dan il-Ftehim, “Stati Membri” tfisser l-Istati Membri tal-Unjoni Ewropea;   “Trattati tal-UE” tfisser it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea. .

               2.Ir-referenzi f’kull ftehim imniżżel fl-Anness 1 għaċ-ċittadini tal-Istat Membru li huwa parti fil-ftehim għandhom jinftehmu bħala referenzi għaċ-ċittadini tal-Istati Membri tal-Unjoni Ewropea.

               3.Ir-referenzi f’kull ftehim imniżżel fl-Anness 1 għat-trasportaturi tal-ajru jew għal-linji tal-ajru tal-Istat Membru li huwa parti fil-ftehim għandhom jinftehmu bħala referenzi għat-trasportaturi tal-ajru jew għal-linji tal-ajru maħturin minn dak l-Istat Membru.

               4.L-għoti tad-drittijiet tat-traffiku se jkompli jopera fl-ambitu ta’ ftehim bilaterali bejn ir-Repubblika tal-Poplu taċ-Ċina u kull Stat Membru individwu ieħor.

               ARTIKOLU 2

               Il-ħatra tat-trasportaturi tal-ajru, l-awtorizzazzjonijiet u l-permessi, ir-rifjut, ir-revoka, is-sospensjoni jew il-limitazzjoni tal-awtorizzazzjonijiet jew tal-permessi

               1.Id-dispożizzjonijiet fil-paragrafi 2 u 3 ta’ dan l-Artikolu għandhom jieħdu post id-dispożizzjonijiet korrispondenti fl-artikoli elenkati fl-Anness 2(a) u (b) rispettivament, f’dak li għandu x’jaqsam mal-ħatra tat-trasportaturi tal-ajru mill-Istat Membru kkonċernat, l-awtorizzazzjonijiet u l-permessi tiegħu mogħtija mir-Repubblika tal-Poplu taċ-Ċina, u r-rifjut, ir-revoka, is-sospensjoni jew il-limitazzjoni tal-awtorizzazzjonijiet jew tal-permessi tat-trasportatur tal-ajru, rispettivament.

               2.
                     Malli tirċievi ħatra mingħand Stat Membru, ir-Repubblika tal-Poplu taċ-Ċina għandha tagħti l-awtorizzazzjonijiet u l-permessi xierqa bl-inqas dewmien proċedurali, sakemm:

               I.it-trasportatur tal-ajru jkun stabbilit, skont it-Trattati tal-UE, fit-territorju tal-Istat Membru li jkun qed jaħtru u f’konformità mal-liġijiet u mar-regolamenti dwar l-istabbiliment tal-Istat Membru li jkun qed jaħtru u jkollu Liċenzja Operattiva valida skont il-liġi tal-Unjoni Ewropea; kif ukoll

               II.il-kontroll regolatorju effettiv tat-trasportatur tal-ajru huwa eżerċitat u miżmum mill-Istat Membru responsabbli għall-ħruġ taċ-Ċertifikat tal-Operatur tal-Ajru tagħha u l-awtorità aeronawtika rilevanti hija identifikata b'mod ċar fil-ħatra; kif ukoll

               III.it-trasportatur tal-ajru għandu l-post prinċipali tan-negozju tiegħu fit-territorju tal-Istat Membru li mingħandu jkun irċieva l-liċenzja valida tal-operat; kif ukoll

               IV.it-trasportatur tal-ajru jkun, direttament jew b’maġġoranza ta’ ishma, proprjetà tal-Istati Membri, u jkun ikkontrollat b’mod effettiv minnhom u/jew miċ-ċittadini tagħhom u/jew mill-Istati l-oħra mniżżlin fl-Anness 3 u/jew miċ-ċittadini ta’ dawn l-Istati l-oħra.

               3.
                     Ir-Repubblika tal-Poplu taċ-Ċina tista’ tirrifjuta, tirrevoka, tissospendi jew tillimita l-awtorizzazzjonijiet jew il-permessi ta’ trasportatur tal-ajru maħtur minn Stat Membru f’każ li:

               I.it-trasportatur tal-ajru ma jkunx stabbilit fit-territorju tal-Istat Membru li jkun qed jaħtru skont it-Trattati tal-UE jew ma jkollux Liċenzja Operattiva valida skont il-liġi tal-Unjoni Ewropea; jew

               II.l-Istat Membru  responsabbli għall-ħruġ taċ-Ċertifikat tal-Operatur tal-Ajru tat-trasportatur tal-ajru ma jkunx jeżerċita jew iżomm kontroll regolatorju effettiv fuqu, jew l-awtorità ajrunawtika rilevanti ma tkunx identifikata b’mod ċar fil-ħatra; jew

               III.it-trasportatur tal-ajru ma jkolluxil-post prinċipali tan-negozju tiegħu fit-territorju tal-Istat Membru li mingħandu jkun irċieva l-liċenzja operattiva tiegħu; jew

               IV. it-trasportatur tal-ajru ma jkunx, direttament jew b’maġġoranza ta’ ishma, proprjetà tal-Istati Membri, jew ikkontrollat b’mod effettiv minnhom u/jew miċ-ċittadini tagħhom u/jew mill-Istati l-oħra mniżżlin fl-Anness 3 u/jew miċ-ċittadini ta’ dawn l-Istati l-oħra; jew

               V.it-trasportatur tal-ajru jkun diġà awtorizzat li jopera fl-ambitu ta’ ftehim bilaterali bejn ir-Repubblika tal-Poplu taċ-Ċina u xi Stat Membru ieħor, u li, billi dan it-trasportatur jeżerċita d-drittijiet fuq it-traffiku skont dan il-Ftehim fuq rotta li tinkludi punt f’dak l-Istat Membru l-ieħor, inkluż it-tħaddim ta’ servizz li huwa kkumerċjalizzat bħala, jew inkella jikkostitwixxi through service, ikun qed jevita r-restrizzjonijiet fuq it-tielet jew ir-raba’ jew il-ħames libertà fir-rigward tad-drittijiet tat-traffiku imposti minn dak il-ftehim l-ieħor; jew

               VI.it-trasportatur tal-ajru maħtur ikollu Ċertifikat tal-Operatur tal-Ajru maħruġ minn Stat Membru li r-Repubblika tal-Poplu taċ-Ċina ma jkollhiex ftehim bilaterali tas-servizzi tal-ajru miegħu u dak l-Istat Membru jkun caħħad lir-Repubblika tal-Poplu taċ-Ċina mid-drittijiet tat-traffiku.

               4.
                     Id-drittijiet u l-obbligi taħt dan l-Artikolu ma għandhomx jiġu eżerċizzati f’mod li jiddiskrimina bejn it-trasportaturi tal-Unjoni Ewropea abbażi tan-nazzjonalità.

               ARTIKOLU 3

               Is-sikurezza

               1.
                     Id-dispożizzjonijiet fil-paragrafu 2 ta' dan l-Artikolu għandhom jikkomplimentaw id-dispożizzjonijiet korrispondenti fl-Artikoli elenkati fl-Anness 2(c).

               2.
                     F’każ li Stat Membru jkun ħatar trasportatur tal-ajru li l-kontroll regolatorju tiegħu jkun eżerċitat u miżmum minn Stat Membru ieħor, id-drittijiet tar-Repubblika tal-Poplu taċ-Ċina skont id-dispożizzjonijiet dwar is-sikurezza mogħtija fil-ftehim bejn l-Istat Membru li jkun ħatar it-trasportatur tal-ajru u r-Repubblika tal-Poplu taċ-Ċina għandhom japplikaw bl-istess mod fir-rigward tal-adozzjoni, l-eżerċizzju jew iż-żamma tal-istandards tas-sikurezza minn dak l-Istat Membru l-ieħor u fir-rigward tal-awtorizzazzjoni tal-operat ta’ dak it-trasportatur tal-ajru.

               ARTIKOLU 4

               Il-kompatibbiltà mar-regoli tal-kompetizzjoni

               1.
                     Il-ftehimiet bilaterali tas-servizz tal-ajru konklużi bejn l-Istati Membri u r-Repubblika tal-Poplu taċ-Ċina għandhom ikunu mingħajr preġudizzju għar-regoli tal-kompetizzjoni tal-Partijiet.

               2.
                     Id-dispożizzjonijiet fl-Anness 2(d) għandhom jitħassru u ma jibqgħux fis-seħħ.

               ARTIKOLU 5

               L-Annessi ta’ dan il-Ftehim

               L-Annessi ta' dan il-Ftehim għandhom jifformaw parti integrali minnu.

               ARTIKOLU 6

               Dħul fis-seħħ

               1.Il-partijiet għandhom jinnotifikaw lil xulxin bil-miktub permezz ta’ mezzi diplomatiċi li jkunu tlestew il-proċeduri interni rispettivi tagħhom li huma meħtieġa biex dan il-Ftehim jidħol fis-seħħ. Dan il-Ftehim għandu jidħol fis-seħħ fid-data tal-aħħar notifika.

               2.Dan il-Ftehim għandu japplika għal dawk il-ftehimiet u l-arranġamenti kollha mniżżlin fl-Anness 1, li huma fis-seħħ.

               ARTIKOLU 7

               Rieżami, reviżjoni jew emenda

               1.
                     Il-partijiet għandhom jimmonitorjaw u jirrevedu regolarment l-implimentazzjoni ta’ dan il-Ftehim.
                   Rieżamijiet bħal dawn għandhom b’mod partikolari jivvalutaw kwalunkwe effetti negattivi mhux previsti miż-żewġ Partijiet.

               2.
                     Jekk jiġi mitlub minn kwalunkwe wieħed minnhom, il-partijiet għandu jkollhom konsultazzjonijiet biex jiddiskutu l-aħjar reazzjonijiet għall-effetti mhux previsti msemmija fil-paragrafu 1.

               3.
                     Il-partijiet jistgħu, f’kull ħin, jirrieżaminaw, jirrevedu jew jemendaw dan il-Ftehim bi qbil reċiproku.

               ARTIKOLU 8

               It-terminazzjoni

               1.Fil-każ li jintemm Ftehim elenkat fl-Anness 1, id-dispożizzjonijiet kollha ta’ dan il-Ftehim li għandhom x’jaqsmu mal-Ftehim ikkonċernat elenkat fl-Anness 1 għandhom jintemmu fl-istess ħin.

               2.Fil-każ li l-Ftehimiet kollha elenkati fl-Anness 1 jintemmu, dan il-Ftehim għandu jintemm fl-istess ħin.

               B’XHIEDA TA’ DAN, il-firmatarji ta’ hawn taħt, awtorizzati kif xieraq, iffirmaw dan il-Ftehim.

               Magħmul fi [….], f’żewġ kopji, illum il-[…] jum tax-xahar ta’ [… tas-sena …], bil-Bulgaru, bil-Kroat, biċ-Ċek, bid-Daniż, bin-Netherlandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, bl-Iżvediż u biċ-Ċiniż.

               GĦALL-UNJONI EWROPEA:
                     GĦALL-GVERN TAR-REPUBBLIKA TAL-POPLU TAĊ-ĊINA

               Anness 1

               Il-lista tal-ftehimiet imsemmijin fl-Artikolu 1 ta’ dan il-Ftehim

               (a) Il-ftehimiet u l-arranġamenti l-oħra dwar is-servizzi tal-ajru bejn ir-Repubblika tal-Poplu taċ-Ċina u l-Istati Membri tal-Unjoni Ewropea, kif emendati jew immodifikati, li, dakinhar tal-iffirmar ta’ dan il-Ftehim, kienu ġew konklużi, iffirmati jew inizjalati:

               -il-Ftehim bejn il-Gvern Federali tal-Awstrija u l-Gvern tar-Repubblika tal-Poplu taċ-Ċina, marbut mat-Trasport bl-Ajru Ċivili iffirmat f’Beijing fit-12 ta’ Settembru 1985, minn hawn ’il quddiem imsejjaħ “il-Ftehim bejn iċ-Ċina u l-Awstrija” fl-Anness 2;

               -il-Ftehim bejn il-Gvern tar-Renju tal-Belġju u l-Gvern tar-Repubblika tal-Poplu taċ-Ċina marbut mat-trasport bl-ajru ċivili, iffirmat f’Beijing fl-20 ta’ April 1975, minn hawn ’il quddiem imsejjaħ “il-Ftehim bejn iċ-Ċina u l-Belġju” fl-Anness 2;

               -il-Ftehim dwar it-Trasport bl-Ajru bejn il-Gvern tar-Repubblika tal-Bulgarija u l-Gvern tar-Repubblika tal-Poplu taċ-Ċina, iffirmat f’Beijing fil-21 ta’ Ġunju 1993, minn hawn ’il quddiem imsejjaħ “il-Ftehim bejn iċ-Ċina u l-Bulgarija” fl-Anness 2;

               -il-Ftehim dwar is-Servizzi tal-Ajru bejn il-Gvern tar-Repubblika tal-Kroazja u l-Gvern tar-Repubblika taċ-Ċina, iffirmat f’Zagreb fl-20 ta’ Ġunju 2009, minn hawn ’il quddiem imsejjaħ “il-Ftehim bejn iċ-Ċina u l-Kroazja” fl-Anness 2;

               -il-Ftehim dwar it-Trasport bl-Ajru Ċivili bejn il-Gvern tar-Repubblika ta’ Ċipru u l-Gvern tar-Repubblika tal-Poplu taċ-Ċina, inizjalat fil-5 ta’ April 2000, minn hawn ’il quddiem imsejjaħ “il-Ftehim bejn iċ-Ċina u Ċipru” fl-Anness 2;

               -il-Ftehim dwar it-Trasport bl-Ajru bejn il-Gvern tar-Repubblika Soċjalista Ċekoslovakka u l-Gvern tar-Repubblika tal-Poplu taċ-Ċina, iffirmat f’Beijing fil-25 ta’ Mejju 1988, li fir-rigward tiegħu r-Repubblika Ċeka ddikjarat li tqis lilha nnifisha marbuta bid-dispożizzjonijiet ta’ dan, minn hawn ’il quddiem imsejjaħ “il-Ftehim bejn iċ-Ċina u l-Awstrija” fl-Anness 2;

               -il-Ftehim dwar is-Servizzi tal-Ajru bejn il-Gvern tar-Renju tad-Danimarka u l-Gvern tar-Repubblika tal-Poplu taċ-Ċina, inizjalat fit-12 ta’ Marzu 2010,  minn hawn ’il quddiem imsejjaħ “il-Ftehim bejn iċ-Ċina u d-Danimarka” fl-Anness 2;

               -il-Ftehim bejn il-Gvern tar-Repubblika tal-Estonja u l-Gvern tar-Repubblika tal-Poplu taċ-Ċina marbut mat-trasport bl-ajru ċivili, iffirmat f’Talinn fl-1 ta’ Marzu 1999, minn hawn ’il quddiem imsejjaħ “il-Ftehim bejn iċ-Ċina u l-Estonja” fl-Anness 2;

               -il-Ftehim bejn il-Gvern tar-Repubblika tal-Finlandja u l-Gvern tar-Repubblika tal-Poplu taċ-Ċina marbut mat-trasport bl-ajru ċivili, iffirmat f’Beijing fit-2 ta’ Ottubru 1975, minn hawn ’il quddiem imsejjaħ “il-Ftehim bejn iċ-Ċina u l-Finlandja” fl-Anness 2;

               -il-Ftehim bejn il-il-Gvern tar-Repubblika ta’ Franza u l-Gvern tar-Repubblika taċ-Ċina “relatif aux communications aériennes” (marbut mas-servizzi tal-ajru) iffirmat f’Pariġi fl-1 ta’ Ġunju 1966, minn hawn ’il quddiem imsejjaħ “il-Ftehim bejn iċ-Ċina u Franza” fl-Anness 2;

               -il-Ftehim dwar it-Trasport bl-Ajru Ċivili bejn il-il-Gvern Federali tal-Ġermanja u l-Gvern tar-Repubblika tal-Poplu taċ-Ċina, iffirmat f’Beijing fil-31 ta’ Ottubru 1975, kif emendat bil-Protokoll ta’ Emenda tal-Ftehim tat-Trasport tal-Ajru Ċivili bejn il-Gvern tar-Repubblika Federali tal-Ġermanja u l-Gvern tar-Repubblika tal-Poplu taċ-Ċina ffirmat f’Beijing fil-11 ta’ Diċembru 1995, minn hawn ’il quddiem imsejjaħ “il-Ftehim bejn iċ-Ċina u l-Awstrija” fl-Anness 2;

               -il-Ftehim bejn il-il-Gvern tar-Renju tal-Greċja u l-Gvern tar-Repubblika tal-Poplu taċ-Ċina marbut mat-Trasport bl-Ajru Ċivili, iffirmat f’Beijing fit-23 ta’ Mejju 1973, minn hawn ’il quddiem imsejjaħ “il-Ftehim bejn ċ-Ċina u l-Greċja” fl-Anness 2;

               -il-Ftehim dwar it-Trasport bl-Ajru bejn il-Gvern tar-Repubblika tal-Ungerija u l-Gvern tar-Repubblika tal-Poplu taċ-Ċina, iffirmat f’Budapest fil-15 ta’ Settembru 1993, minn hawn ’il quddiem imsejjaħ “il-Ftehim bejn iċ-Ċina u l-Ungerija” fl-Anness 2;

               -il-Ftehim bejn il-Gvern tal-Irlanda u l-Gvern tar-Repubblika tal-Poplu taċ-Ċina dwar it-trasport bl-ajru ċivili, iffirmat f’Beijing fl-14 ta’ Settembru 1998, minn hawn ’il quddiem imsejjaħ “il-Ftehim bejn iċ-Ċina u l-Irlanda” fl-Anness 2;

               -il-Ftehim dwar it-trasport bl-ajru ċivili bejn il-Gvern tar-Repubblika Taljana u l-Gvern tar-Repubblika tal-Poplu taċ-Ċina, iffirmat f’Beijing fit-8 ta’ Jannar 1973, minn hawn ’il quddiem imsejjaħ “il-Ftehim bejn iċ-Ċina u l-Italja” fl-Anness 2;

               -il-Ftehim bejn il-Gvern tar-Repubblika tal-Latvja u l-Gvern tar-Repubblika tal-Poplu taċ-Ċina dwar it-trasport bl-ajru ċivili, iffirmat f’Riga fl-4 ta’ Marzu 1999, minn hawn ’il quddiem imsejjaħ “il-Ftehim bejn iċ-Ċina u l-Latvja” fl-Anness 2.

               -il-Ftehim dwar it-trasport bl-ajru ċivili bejn il-Gvern tal-Gran Dukat tal-Lussemburgu u l-Gvern tar-Repubblika tal-Poplu taċ-Ċina, iffirmat f’Beijing fit-18 ta’ Novembru 2002, minn hawn ’il quddiem imsejjaħ “il-Ftehim bejn iċ-Ċina u l-Lussemburgu” fl-Anness 2;

               -
                     il-Ftehim bejn il-Gvern tar-Repubblika ta’ Malta u l-Gvern tar-Repubblika tal-Poplu taċ-Ċina dwar it-trasport bl-ajru ċivili, iffirmat f’Beijing fl-1 ta’ Settembru 1997, minn hawn ’il quddiem imsejjaħ “il-Ftehim bejn iċ-Ċina u Malta” fl-Anness 2.

               -il-Ftehim bejn il-Gvern tar-Renju tan-Netherlands u l-Gvern tar-Repubblika tal-Poplu taċ-Ċina marbut mat-trasport bl-ajru ċivili, iffirmat f’Beijing fit-23 ta’ Mejju 1996; minn hawn ’il quddiem imsejjaħ “il-Ftehim bejn iċ-Ċina u n-Netherlands” fl-Anness 2;

               -il-Ftehim bejn il-Gvern tar-Renju tal-Poplu Pollakk u l-Gvern tar-Repubblika tal-Poplu taċ-Ċina marbut mat-trasport bl-ajru, iffirmat f’Beijing fl-20 ta’ Marzu 1986, minn hawn ’il quddiem imsejjaħ “il-Ftehim bejn iċ-Ċina u l-Polonja” fl-Anness 2;

               -il-Ftehim dwar it-Trasport bl-Ajru bejn il-Gvern tar-Repubblika Portugiża u l-Gvern tar-Repubblika taċ-Ċina inizjalat fis-26 ta’ Marzu 1999, minn hawn ’il quddiem imsejjaħ “il-Ftehim bejn iċ-Ċina u l-Portugall” fl-Anness 2;

               -il-Ftehim bejn il-Gvern tar-Repubblika Soċjalista tar-Rumanija u l-Gvern tar-Repubblika tal-Poplu taċ-Ċina marbut mat-trasport bl-ajru ċivili, iffirmat f’Bucharest fis-6 ta’ April 1972, minn hawn ’il quddiem imsejjaħ “il-Ftehim bejn iċ-Ċina u r-Rumanija” fl-Anness 2;

               -il-Ftehim dwar is-Servizzi tal-Ajru bejn il-Gvern tar-Repubblika Slovakka u l-Gvern tar-Repubblika tal-Poplu taċ-Ċina, iffirmat fit-12 ta’ Awwissu 2010, minn hawn ’il quddiem imsejjaħ “il-Ftehim bejn iċ-Ċina u s-Slovakkja” fl-Anness 2;

               -Il-Ftehim bejn il-Gvern tar-Repubblika Soċjalista Federali tal-Jugoslavja u l-Gvern tar-Repubblika tal-Poplu taċ-Ċina marbut mat-Trasport bl-Ajru Ċivili, iffirmat f’Belgrad fl-14 ta’ April 1972 u li jibqa’ effettiv bejn iċ-Ċina u s-Slovenja, minn hawn ’il quddiem imsejjaħ “il-Ftehim bejn iċ-Ċina u s-Slovenja” fl-Anness 2;

               -il-Ftehim bejn il-Gvern tar-Renju ta’ Spanja u l-Gvern tar-Repubblika tal-Poplu taċ-Ċina iffirmat f’Beijing fid-19 ta’ Ġunju 1978, minn hawn ’il quddiem imsejjaħ “il-Ftehim bejn iċ-Ċina u Spanja” fl-Anness 2;

               -il-Ftehim dwar it-Trasport bl-Ajru bejn il-Gvern tar-Renju tal-Iżvezja u l-Gvern tar-Repubblika tal-Poplu taċ-Ċina, inizjalat fit-12 ta’ Marzu 2010, minn hawn ’il quddiem imsejjaħ “il-Ftehim bejn iċ-Ċina u l-Iżvezja” fl-Anness 2;

               -il-Ftehim bejn il-Gvern tar-Renju Unit tal-Gran Brittanja u l-Irlanda ta’ Fuq u l-Gvern tar-Repubblika tal-Poplu taċ-Ċina dwar is-servizzi tal-ajru inizjalati fl-14 ta’ April 2011, minn hawn ’il quddiem imsejjaħ “il-Ftehim bejn iċ-Ċina u r-Renju Unit” fl-Anness 2;

               Anness 2

               Il-lista tal-artikoli fil-Ftehimiet elenkati fl-Anness 1 u msemmija fl-Artikoli 2 sa 4 ta’ dan il-Ftehim

               (a) Il-ħatra minn Stat Membru:

               -l-Artikolu 3 tal-Ftehim bejn iċ-Ċina u l-Awstrija;

               -l-Artikolu 3 tal-Ftehim bejn iċ-Ċina u l-Belġju;

               -l-Artikolu 3 tal-Ftehim bejn iċ-Ċina u l-Bulgarija;

               -l-Artikolu 3 tal-Ftehim bejn iċ-Ċina u l-Kroazja;

               -l-Artikolu 3 tal-Ftehim bejn iċ-Ċina u Ċipru;

               -l-Artikolu 3 tal-Ftehim bejn iċ-Ċina u r-Repubblika Ċeka;

               -l-Artikolu 3 tal-Ftehim bejn iċ-Ċina u d-Danimarka;

               -l-Artikolu 3 tal-Ftehim bejn iċ-Ċina u l-Estonja;

               -l-Artikolu 2 tal-Ftehim bejn iċ-Ċina  u l-Finlandja;

               -l-Artikolu 2 tal-Ftehim bejn iċ-Ċina u Franza;

               -l-Artikolu 2(2) tal-Ftehim bejn iċ-Ċina u l-Ġermanja;

               -l-Artikolu 3 tal-Ftehim bejn iċ-Ċina u l-Greċja;

               -l-Artikolu 3 tal-Ftehim bejn iċ-Ċina u l-Ungerija;

               -l-Artikolu 3 tal-Ftehim bejn iċ-Ċina u l-Irlanda;

               -l-Artikolu III tal-Ftehim bejn iċ-Ċina u l-Italja;

               -l-Artikolu 3 tal-Ftehim bejn iċ-Ċina u l-Latvja;

               -l-Artikolu 3 tal-Ftehim bejn iċ-Ċina u l-Lussemburgu;

               -l-Artikolu 3 tal-Ftehim bejn iċ-Ċina u Malta;

               -l-Artikolu 3 tal-Ftehim bejn iċ-Ċina u n-Netherlands;

               -l-Artikolu 3 tal-Ftehim bejn iċ-Ċina u l-Polonja;

               -l-Artikolu 3 tal-Ftehim bejn iċ-Ċina u l-Portugall;

               -l-Artikolu 2 tal-Ftehim bejn iċ-Ċina u r-Rumanija;

               -l-Artikolu 3 tal-Ftehim bejn iċ-Ċina u s-Slovakkja;

               -l-Artikolu 2 tal-Ftehim bejn iċ-Ċina u s-Slovenja;

               -l-Artikolu 2 tal-Ftehim bejn iċ-Ċina u Spanja;

               -l-Artikolu 3 tal-Ftehim bejn iċ-Ċina u l-Iżvezja;

               -l-Artikolu 4 tal-Ftehim bejn iċ-Ċina u r-Renju Unit;

               (b) Ir-rifjut, ir-revoka, is-sospensjoni jew il-limitazzjoni tal-awtorizzazzjonijiet jew tal-permessi:

               -l-Artikolu 4 tal-Ftehim bejn iċ-Ċina u l-Awstrija;

               -l-Artikolu 4 tal-Ftehim bejn iċ-Ċina u l-Belġju;

               -l-Artikolu 4 tal-Ftehim bejn iċ-Ċina u l-Bulgarija;

               -l-Artikolu 4 tal-Ftehim bejn iċ-Ċina u l-Kroazja;

               -l-Artikolu 4 tal-Ftehim bejn iċ-Ċina u Ċipru;

               -l-Artikolu 4 tal-Ftehim bejn iċ-Ċina u r-Repubblika Ċeka;

               -l-Artikolu 4 tal-Ftehim bejn iċ-Ċina u d-Danimarka;

               -l-Artikolu 4 tal-Ftehim bejn iċ-Ċina u l-Estonja;

               -l-Artikolu 3 tal-Ftehim bejn iċ-Ċina u l-Finlandja;

               -l-Artikolu 15 tal-Ftehim bejn iċ-Ċina u Franza;

               -l-Artikolu 3(1)(a) tal-Ftehim bejn iċ-Ċina u l-Ġermanja;

               -l-Artikolu 4 tal-Ftehim bejn iċ-Ċina u l-Greċja;

               -l-Artikolu 4 tal-Ftehim bejn iċ-Ċina u l-Ungerija;

               -l-Artikolu 4 tal-Ftehim bejn iċ-Ċina u l-Irlanda;

               -l-Artikolu III tal-Ftehim bejn iċ-Ċina u l-Italja;

               -l-Artikolu 4 tal-Ftehim bejn iċ-Ċina u l-Latvja;

               -l-Artikolu 4 tal-Ftehim bejn iċ-Ċina u l-Lussemburgu;

               -l-Artikolu 4 tal-Ftehim bejn iċ-Ċina u Malta;

               -l-Artikolu 4 tal-Ftehim bejn iċ-Ċina u n-Netherlands;

               -l-Artikolu 4 tal-Ftehim bejn iċ-Ċina u l-Polonja;

               -l-Artikolu 4 tal-Ftehim bejn iċ-Ċina u l-Portugall;

               -l-Artikolu 2 tal-Ftehim bejn iċ-Ċina u r-Rumanija;

               -l-Artikolu 4 tal-Ftehim bejn iċ-Ċina u s-Slovakkja;

               -l-Artikolu 3 tal-Ftehim bejn iċ-Ċina u s-Slovenja;

               -l-Artikolu 3 tal-Ftehim bejn iċ-Ċina u Spanja;

               -l-Artikolu 4 tal-Ftehim bejn iċ-Ċina u l-Iżvezja;

               -l-Artikolu 5 tal-Ftehim bejn iċ-Ċina u r-Renju Unit;

               (c) Is-sikurezza:

               -l-Artikolu 15 tal-Ftehim bejn iċ-Ċina u l-Kroazja;

               -l-Artikolu 13 tal-Ftehim bejn iċ-Ċina u d-Danimarka;

               -l-Artikolu 17 tal-Ftehim bejn iċ-Ċina u l-Ungerija;

               -l-Artikolu XIbis tal-Ftehim bejn iċ-Ċina u l-Italja;

               -l-Artikolu 6 tal-Ftehim bejn iċ-Ċina u l-Lussemburgu;

               -l-Artikolu 15 tal-Ftehim bejn iċ-Ċina u l-Portugall;

               -l-Artikolu 8 tal-Ftehim bejn iċ-Ċina u s-Slovakkja;

               -l-Anness 3 tal-Memorandum ta’ Qbil bejn iċ-Ċina u Spanja li sar f’Beijing fis-26 ta’ Novembru 2004;

               -l-Artikolu 13 tal-Ftehim bejn iċ-Ċina u l-Iżvezja;

               -l-Artikolu 10 tal-Ftehim bejn iċ-Ċina u r-Renju Unit;

               (d) Il-kompatibbiltà mar-regoli tal-kompetizzjoni:

               -l-Artikolu 12(2) u l-Artikolu 14 (2-4) tal-Ftehim bejn iċ-Ċina u l-Bulgarija;

               -l-Artikolu 9(2-4) tal-Ftehim bejn iċ-Ċina u Ċipru;

               -l-Artikolu 10(2) u l-Artikolu 12 (2-4) tal-Ftehim bejn iċ-Ċina u r-Repubblika Ċeka;

               -l-Artikolu 8(2-4) tal-Ftehim bejn iċ-Ċina u l-Estonja;

               -l-Artikolu 7(3) u l-Artikolu 8 (2-6) tal-Ftehim bejn iċ-Ċina u l-Finlandja;

               -Għall-Ftehim bejn Ċina u Franza;

               ol-aħħar sentenza tal-paragrafu 1, u l-paragrafi 2 u 3 tal-Artikolu 5,

               ol-ewwel żewġ sentenzi tal-paragrafu 1, l-ewwel sentenza tal-paragrafu 2 u s-subparagrafu (B) tal-paragrafu 2, fl-Artikolu 3,

               oil-kliem “fil-munita maqbula bejn il-linji tal-ajru maħtura taż-żewġ partijiet kontraenti” fl-Artikolu 12, kif immodifikat mill-iskambju tan-noti diplomatiċi tal-15 u tat-22 ta’ Settembru 1966,

               ol-Artikolu 16, kif immodifikat bl-iskambju ta’ noti diplomatiċi tas-27 ta’ Lulju u tas-7 ta’ Settembru 1973,

               oit-tieni paragrafu tas-subparagrafu 2) tal-paragrafu II tal-iskambju tan-noti diplomatiċi tad-19 ta’ Jannar u tal-11 ta’ Marzu 1991 (li jibda bi "Barra minn hekk, il-kundizzjonijiet operattivi ta’ dawk is-servizzi…");

               -Għall-Ftehim bejn iċ-Ċina u l-Ġermanja;

               ol-ewwel sentenza tal-Artikolu 7(3) u l-kliem "kif maqbul" fit-tieni sentenza,

               ol-ewwel sentenza tal-Artikolu 8(2)  u l-kelma "Tali" fit- tieni sentenza,

               oil-kliem “kif maqbul” fl-Artikolu 8(3),

               oil-kliem “ Jekk ma jistax ikun hemm qbil dwar tariffa skont il-paragrafu 2 ta’ dan l-Artikolu, jew” u l-kliem “maqbul skont id-dispożizzjonijiet tal- paragrafu 2” fl-Artikolu 8(4);

               -l-Artikolu 10(2) u l-Artikolu 11(2-5) tal-Ftehim bejn iċ-Ċina u l-Ġreċja;

               -l-Artikolu 10(2-4) tal-Ftehim bejn iċ-Ċina u l-Ungerija;

               -l-Artikolu 8(2-4) tal-Ftehim bejn iċ-Ċina u l-Latvja;

               -l-Artikolu 11(2-4) tal-Ftehim bejn iċ-Ċina u l-Lussemburgu;

               -l-Artikolu 12(2.a-b) tal-Ftehim bejn iċ-Ċina u Malta;

               -l-Artikolu 8(2-4) tal-Ftehim bejn iċ-Ċina u n-Netherlands;

               -l-Artikolu 10(2) u l-Artikolu 12 (2-4) tal-Ftehim bejn iċ-Ċina u l-Polonja;

               -l-Artikolu 17(2-5) tal-Ftehim bejn iċ-Ċina u l-Portugall;

               -l-Artikolu 4(2-3) tal-Ftehim bejn iċ-Ċina u s-Slovenja;

               -l-Artikolu 7(3) u l-Artikolu 8(2-6) tal-Ftehim bejn iċ-Ċina u Spanja;

               Anness 3

               Lista ta’ Stati oħrajn imsemmija fl-Artikolu 2 ta’ dan il-Ftehim

               (a) Ir-Repubblika tal-Iżlanda (fl-ambitu tal-Ftehim dwar iż-Żona Ekonomika Ewropea);

               (b) Il-Prinċipat tal-Liechtenstein(fl-ambitu tal-Ftehim dwar iż-Żona Ekonomika Ewropea);

               (c) Ir-Renju tan-Norveġja (fl-ambitu tal-Ftehim dwar iż-Żona Ekonomika Ewropea);

               (d) Il-Konfederazzjoni Żvizzera (fl-ambitu tal-Ftehim bejn il-Komunità Ewropea u l-Konfederazzjoni Żvizzera dwar it-Trasport bl-Ajru).


               IL-KUMMISSJONI EWROPEA
            Brussell, 3.7.2018
            COM(2018) 510 final
            Proposta għal
            DEĊIŻJONI TAL-KUNSILL
            dwar il-pożizzjoni li trid tiġi adottata f’isem l-Unjoni Ewropea fis-Sottokumitat Doganali stabbilit bil-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra, fir-rigward tas-sostituzzjoni tal-Protokoll I ta’ dak il-Ftehim, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, bi Protokoll ġdid li jirreferi għall-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji

               MEMORANDUM TA’ SPJEGAZZJONI

               1.Is-suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tiġi adottata f’isem l-Unjoni Ewropea fis-Sottokumitat Doganali stabbilit bil-Ftehim ta’ Assoċjazzjoni (“il-Ftehim”) bejn l-Unjoni Ewropea, minn naħa waħda, u l-Ukrajna, min-naħa l-oħra, b’rabta mal-adozzjoni prevista ta’ Deċiżjoni fir-rigward tas-sostituzzjoni tal-Protokoll I ta’ dak il-Ftehim, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, bi Protokoll ġdid li jirreferi għall-Konvenzjoni Reġjonali dwar ir-regoli tal-oriġini preferenzjali pan-Ewro-Mediterranji
                  1
                (“il-Konvenzjoni”).

               2.Il-kuntest tal-proposta

               2.1.Il-Protokoll I tal-Ftehim ta’ Assoċjazzjoni

               Il-Ftehim jistabbilixxi reġim kummerċjali preferenzjali. Dan ir-reġim jipprevedi l aċċess għas-suq bejn l-Unjoni u l-Ukrajna. Il-Protokoll I tal-Ftehim jikkonċerna d-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva. Il-Ftehim daħal fis-seħħ fl-1 ta’ Settembru 2017.

               2.2.Is-Sottokumitat Doganali bejn l-UE u l-Ukrajna

                  L-Artikolu 39(1) tal-Protokoll I jipprevedi li s-Sottokumitat Doganali stabbilit permezz tal-Ftehim jista’ jiddeċiedi li jemenda l-Protokoll I tal-Ftehim ta’ Assoċjazzjoni. B’mod aktar speċifiku, l-Artikolu 39(2) tal-Protokoll I jipprevdi li s-Sottokumitat Doganali jista’ jiddeċiedi, wara l-adeżjoni tal-Ukrajna mal-Konvenzjoni Reġjonali dwar ir-regoli tal-oriġini pan-Ewro-Mediterranji, li jissostitwixxi r-regoli tal-oriġini stipulati f’dan il-Protokoll ma’ dawk annessi mal-Konvenzjoni.

               2.3.L-att previst dwar is-Sottokumitat Doganali bejn l-UE u l-Ukrajna

                  Jeħtieġ li s-Sottokumitat Doganali bejn l-UE u l-Ukrajna jadotta Deċiżjoni fir-rigward tas-sostituzzjoni tal-Protokoll I tal-Ftehim, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, bi protokoll ġdid li jirreferi għall-Konvenzjoni.

                  L-għan tal-att previst huwa li jiżgura l-implimentazzjoni effettiva tal-Konvenzjoni.

               3.Il-pożizzjoni li trid tittieħed f’isem l-Unjoni

               Din il-Konvenzjoni tistabbilixxi dispożizzjonijiet dwar l-oriġini ta’ oġġetti kkummerċjati skont il-Ftehimiet rilevanti konklużi bejn il-Partijiet Kontraenti. L-Unjoni ffirmat il-Konvenzjoni fil-15 ta’ Ġunju 2011. L-Ukrajna talbet biex taderixxi għall-Konvenzjoni fit-12 ta’ Settembru 2016, u bid-Deċiżjoni tiegħu Nru 1/2017
                  2
                tas-16 ta’ Mejju 2017, il-Kumitat Konġunt tal-Konvenzjoni ddeċieda li l-Ukrajna jenħtieġ li tiġi mistiedna taderixxi għall-Konvenzjoni.

               L-Unjoni ddepożitat l-istrument tagħha ta’ aċċettazzjoni mad-depożitarju tal-Konvenzjoni fis-26 ta’ Marzu 2012. L-Ukrajna ddepożitat l-istrument tagħha ta’ aċċettazzjoni mad-depożitarju tal-Konvenzjoni fid-19 ta’ Diċembru 2017. Konsegwentement, fl-applikazzjoni tal-Artikolu 10(2) u tal-Artikolu 10(3) tagħha, il-Konvenzjoni daħlet fis-seħħ fir-rigward tal-Unjoni fl-1 ta’ Mejju 2012 u fir-rigward tal-Ukrajna fl-1 ta’ Frar 2018 rispettivament.

               L-Artikolu 6 tal-Konvenzjoni jipprevedi li kull Parti Kontraenti għandha tieħu l-miżuri xierqa sabiex tiżgura l-applikazzjoni effettiva tal-Konvenzjoni. Id-Deċiżjoni proposta tas-Sottokumitat Doganali bejn l-UE u l-Ukrajna hija pass proċedurali meħtieġ biex jintlaħaq l-għan ewlieni tal-Konvenzjoni, li huwa s-sostituzzjoni tal-protokolli dwar ir-regoli tal-oriġini fil-Ftehimiet bejn il-Partijiet Kontraenti għall-Konvenzjoni permezz ta’ Protokoll li jirreferi għall-Konvenzjoni.

               Għalhekk ma kinitx meħtieġa konsultazzjoni mal-partijiet ikkonċernati.

                  Barra minn hekk, ma kienx hemm bżonn issir valutazzjoni tal-impatt għax l-emendi proposti għandhom natura teknika u ma jolqtux is-sustanza tal-protokoll dwar ir-regoli tal-oriġini li hemm fis-seħħ bħalissa.

               4.Il-bażi ġuridika

               4.1.Il-bażi ġuridika proċedurali

               4.1.1.Il-prinċipji

                  L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

                  Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”.

               4.1.2.L-applikazzjoni għall-każ preżenti

                  Is-Sottokumitat Doganali bejn l-UE u l-Ukrajna huwa korp stabbilit bi ftehim, jiġifieri l-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra.

                  L-att li s-Sottokumitat Doganali bejn l-UE u l-Ukrajna huwa mitlub li jadotta, jikkostitwixxi att li jkollu effetti legali.

                  L-att previst ma jissupplimentax u ma jemendax il-qafas istituzzjonali tal-Ftehim.

                  Għaldaqstant, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

               4.2.Il-bażi ġuridika sostantiva

               4.2.1.Il-prinċipji

                  Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.L-applikazzjoni għall-każ preżenti

                  L-għan ewlieni u l-kontenut tal-att previst jirrelataw mal-politika kummerċjali komuni.

                  Għalhekk il-bażi ġuridika sostantiva tad-Deċiżjoni proposta hija l-Artikolu 207 tat-TFUE.

               4.3.Konklużjoni

                  Il-bażi ġuridika tad-Deċiżjoni proposta jenħtieġ tkun l-Artikolu 207 tat-TFUE, flimkien mal-Artikolu 218(9) tat-TFUE.

               5.Il-pubblikazzjoni tal-att previst

               L-att tas-Sottokumitat Doganali bejn l-UE u l-Ukrajna se jemenda l-Ftehim ta’ Assoċjazzjoni, u għalhekk huwa xieraq li jiġi ppubblikat f’Il-Ġurnal Uffiċjali tal-Unjoni Ewropea wara li jiġi adottat.

               Proposta għal

               DEĊIŻJONI TAL-KUNSILL

               dwar il-pożizzjoni li trid tiġi adottata f’isem l-Unjoni Ewropea fis-Sottokumitat Doganali stabbilit bil-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra, fir-rigward tas-sostituzzjoni tal-Protokoll I ta’ dak il-Ftehim, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, bi Protokoll ġdid li jirreferi għall-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra, (“il-Ftehim”) ġie konkluż mill-Unjoni bid-Deċiżjoni tal-Kunsill 2014/668/UE
                  3
                u daħal fis-seħħ fl-1 ta’ Settembru 2017.

               (2)Skont l-Artikolu 39(1) tal-Protokoll I tal-Ftehim (“il-Protokoll I”), is-Sottokumitat Doganali stabbilit skont l-Artikolu 83 tal-Kapitolu 5 tat-Titolu IV tal-Ftehim (“is-Sottokumitat Doganali”) jista’ jadotta emendi għad-dispożizzjonijiet ta’ dak il-Protokoll.

               (3)Skont l-Artikolu 39(2) tal-Protokoll I, is-Sottokumitat Doganali jista’ jiddeċiedi wkoll, wara l-adeżjoni tal-Ukrajna għall-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji
                  4
                (“il-Konvenzjoni”), li jissostitwixxi r-regoli tal-oriġini stipulati f’dan il-Protokoll ma’ dawk annessi mal-Konvenzjoni.

               (4)Din il-Konvenzjoni tistabbilixxi dispożizzjonijiet dwar l-oriġini ta’ prodotti kkummerċjati skont il-ftehimiet rilevanti konklużi bejn il-Partijiet Kontraenti u daħlet fis-seħħ fl-Unjoni fl-1 ta’ Mejju 2012 u fl-Ukrajna fl-1 ta’ Frar 2018.

               (5)Is-Sottokumitat Doganali se jadotta Deċiżjoni dwar is-sostituzzjoni tal-Protokoll I, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, bi protokoll ġdid li jirreferi għall-Konvenzjoni.

               (6)Huwa xieraq li tiġi stabbilita l-pożizzjoni li trid tiġi adottata f’isem l-Unjoni fis-Sottokumitat Doganali għax id-Deċiżjoni tas-Sottokumitat Doganali se tkun vinkolanti fuq l-Unjoni,

               (7)L-Artikolu 6 tal-Konvenzjoni jistipula li kull Parti Kontraenti għandha tieħu miżuri xierqa biex tiżgura li l-Konvenzjoni tiġi applikata b’mod effettiv. Għal dan il-għan, jenħtieġ li l-Protokoll I jiġi sostitwit bi protokoll ġdid li, fir-rigward tar-regoli tal-oriġini, ikun jirreferi għall-Konvenzjoni.

               (8)Il-pożizzjoni li għandha tiġi adottata f’isem l-Unjoni fil-Kumitat ta’ Assoċjazzjoni għandha tkun ibbażata fuq l-abbozz tad-Deċiżjoni mehmuż.

               (9)Billi d-Deċiżjoni tas-Sottokumitat Doganali se temenda l-Protokoll I, din għandha tiġi ppubblikata f’Il-Ġurnal Uffiċjali tal-Unjoni Ewropea.

               (10)Fis-Sottokumitat Doganali, l-Unjoni se tiġi rrappreżentata mill-Kummissjoni b’konformità mal-Artikolu 17(1) tat-Trattat dwar l-Unjoni Ewropea,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tiġi adottata f’isem l-Unjoni fis-Sottokumitat Doganali stabbilit skont l-Artikolu 83 tal-Kapitolu 5 tat-Titolu IV tal-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra (“is-Sottokumitat Doganali”), għandha tkun ibbażata fuq l-abbozz tad-Deċiżjoni mehmuż ma’ din id-Deċiżjoni.

               Artikolu 2

               Ir-rappreżentati tal-Unjoni fis-Sottokumitat Doganali jistgħu jaqblu bejniethom mingħajr id-deċiżjoni ulterjuri tal-Kunsill dwar xi bidliet żgħar imsemmija fl-Artikolu 1, fl-abbozz tad-Deċiżjoni.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Il-President

                     Għall-Kunsill

                     Il-President

                     (1)

                        ĠU L 54, 26.2.2013, p. 4.

                     (2)

                        ĠU L 191, 22.07.2017, p. 11.

                     (3)

                        Id-Deċiżjoni tal-Kunsill 2014/668/UE tat-23 ta’ Ġunju 2014 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukrajna, min-naħa l-oħra, fir-rigward tat-Titolu III (bl-eċċezzjoni tad-dispożizzjonijiet li jirrigwardaw it-trattament ta’ ċittadini ta’ pajjiżi terzi legalment impjegati bħala ħaddiema fit-territorju tal-Parti l-oħra) u t-Titoli IV, V, VI u VII tiegħu, kif ukoll l-Annessi u l-Protokolli relatati (ĠU L 278, 20.9.2014, p. 1).

                     (4)

                        ĠU L 54, 26.2.2013, p. 4.

    ---documentbreak---

               IL-KUMMISSJONI EWROPEA
            Brussell,3.7.2018
            COM(2018) 510 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li trid tiġi adottata f’isem l-Unjoni Ewropea fis-Sottokumitat Doganali stabbilit bil-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra, fir-rigward tas-sostituzzjoni tal-Protokoll I ta’ dak il-Ftehim, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, bi Protokoll ġdid li jirreferi għall-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji

               ANNESS

               Abbozz
                  DEĊIŻJONI Nru …/2018 TAS-SOTTOKUMITAT DOGANALI BEJN L-UE U L-UKRAJNA

               ta’ …

               li jissostitwixxi l-Protokoll I tal-Ftehim ta’ Assoċjazzjoni bejn l-UE u l-Ukrajna, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva

               IS-SOTTOKUMITAT DOGANALI BEJN L-UE U L-UKRAJNA,

               Wara li kkunsidra l-Ftehim ta’ Assoċjazzjoni bejn l-Unjoni Ewropea minn naħa waħda, u l-Ukrajna, min-naħa l-oħra
                  1
               , u b’mod partikolari l-Artikolu 26(2) tiegħu,

               Wara li kkunsidra l-Protokoll I tal-Ftehim ta’ Assoċjazzjoni bejn l-Unjoni Ewropea, minn naħa waħda, u l-Ukrajna, min-naħa l-oħra, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva,

               Billi:

               (1)L-Artikolu 26(2) tal-Ftehim ta' Assoċjazzjoni bejn l-Unjoni Ewropea, minn naħa waħda, u l-Ukrajna, min-naħa l-oħra (“il-Ftehim”), jirreferi għall-Protokoll I tal-Ftehim (“il-Protokoll I”) għar-regoli tal-oriġini.

               (2)Il-Ftehim daħal fis-seħħ fl-1 ta’ Settembru 2017.

               (3)L-Artikolu 39 tal-Protokoll I jipprevedi li s-Sottokumitat Doganali stabbilit skont l-Artikolu 83 tal-Kapitolu 5 tat-Titolu IV tal-Ftehim jista’ jiddeċiedi li jemenda d-dispożizzjonijiet ta’ dak il-Protokoll u li jissostitwixxi r-regoli tal-oriġini stipulati f’dak il-Protokoll.

               (4)Il-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji
                  2
                (“il-Konvenzjoni”) għandha l-għan li b’att legali wieħed tibdel il-protokolli dwar ir-regoli tal-oriġini li hemm fis-seħħ bħalissa fost il-pajjiżi taż-żona pan-Ewro-Mediterranja.

               (5)L-Unjoni ffirmat il-Konvenzjoni fil-15 ta’ Ġunju 2011. Fis-16 ta’ Mejju 2017, il-Kumitat Konġunt stabbilit skont l-Artikolu 3(1) tal-Konvenzjoni ddeċieda li l-Ukrajna jenħtieġ li tiġi mistiedna taderixxi għall-Konvenzjoni
                  3
               .

               (6)L-Unjoni ddepożitat l-istrument ta’ aċċettazzjoni tagħha għand id-depożitarju tal-Konvenzjoni fis-26 ta’ Marzu 2012. L-Ukrajna ddepożitat l-istrument ta’ aċċettazzjoni tagħha mad-depożitarju tal-Konvenzjoni fid-19 ta’ Diċembru 2017. Konsegwentement, bl-applikazzjoni tal-Artikolu 10(2) u 10(3) tagħha, il-Konvenzjoni daħlet fis-seħħ għall-Unjoni fl-1 ta’ Mejju 2012 u għall-Ukrajna fl-1 ta’ Frar 2018.

               (7)Għalhekk, jenħtieġ li l-Protokoll I jiġi sostitwit bi protokoll ġdid li jirreferi għall-Konvenzjoni,

               ADOTTA DIN ID-DEĊIŻJONI:

               Artikolu 1

               Il-Protokoll I tal-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, għandu jiġi sostitwit bit-test li jinsab fl-Anness ta’ din id-Deċiżjoni.

               Artikolu 2

               Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni għandha tidħol fis-seħħ fid-data tal-adozzjoni tagħha.

               Għandha tapplika minn …

               Magħmul fi …,

               Għas-Sottokumitat Doganali bejn l-UE u l-Ukrajna

                     Il-President

               Anness

               Protokoll I

               dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva

               Artikolu 1

               Ir-regoli tal-oriġini applikabbli

               1.
                     Għall-fini tal-implimentazzjoni ta’ dan il-Ftehim, għandhom japplikaw l-Appendiċi I u d-dispożizzjonijiet rilevanti tal-Appendiċi II tal-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji
                  4
                (“il-Konvenzjoni”).

               2.
                     Ir-referenzi kollha għall-“ftehim rilevanti” fl-Appendiċi I u fid-dispożizzjonijiet rilevanti tal-Appendiċi II tal-Konvenzjoni għandhom jitqiesu li qed jirreferu għal dan il-Ftehim.

               Artikolu 2

               Is-soluzzjoni għat-tilwim

               1.
                     Meta jinqala’ xi tilwim b’rabta mal-proċeduri ta’ verifika tal-Artikolu 32 tal-Appendiċi I tal-Konvenzjoni, li ma jkunx jista’ jissolva bejn l-awtoritajiet doganali li jkunu qed jitolbu l-verifika u l-awtoritajiet doganali li jkunu responsabbli biex iwettqu din il-verifika, it-tilwim għandu jitressaq quddiem is-Sottokumitat Doganali. Id-dispożizzjonijiet dwar il-mekkaniżmu tar-riżoluzzjoni tat-tilwim fil-Kapitolu 14 (Soluzzjoni tat-Tilwim) tat-Titolu IV (Kummerċ u Kwistjonijiet Relatati mal-Kummerċ) ta’ dan il-Ftehim ma għandhomx japplikaw.

               2.
                     Fil-każijiet kollha is-soluzzjoni tat-tilwim bejn l-importatur u l-awtoritajiet doganali tal-pajjiż importatur għandha timxi skont il-leġiżlazzjoni ta’ dak il-pajjiż.

               Artikolu 3

               Emendi għall-Protokoll

               Is-Sottokumitat Doganali jista’ jiddeċiedi li jemenda d-dispożizzjonijiet ta’ dan il-Protokoll.

               Artikolu 4

               Irtirar mill-Konvenzjoni

               1.
                     Jekk l-Unjoni Ewropea jew l-Ukrajna jagħtu avviż bil-miktub lid-depożitarju tal-Konvenzjoni dwar l-intenzjoni tagħhom li jirtiraw mill-Konvenzjoni skont l-Artikolu 9 tagħha, l-Unjoni Ewropea u l-Ukrajna jidħlu minnufih f’negozjati dwar ir-regoli tal-oriġini għall-iskop tal-implimentazzjoni ta’ dan il-Ftehim.

               2.
                     Sakemm jidħlu fis-seħħ tali regoli tal-oriġini negozjati mill-ġdid, ir-regoli tal-oriġini li jinsabu fl-Appendiċi I u, fejn xieraq, id-dispożizzjonijiet rilevanti tal-Appendiċi II tal-Konvenzjoni, applikabbli fil-mument tal-irtirar, għandhom ikomplu japplikaw għal dan il-Ftehim. Madankollu, mill-mument tal-irtirar, ir-regoli tal-oriġini li jinsabu fl-Appendiċi I u, fejn xieraq, id-dispożizzjonijiet rilevanti tal-Appendiċi II tal-Konvenzjoni għandhom jiġu interpretati b’mod li jippermetti akkumulazzjoni bilaterali bejn l-Unjoni Ewropea u l-Ukrajna biss.

               Artikolu 5

               Dispożizzjonijiet ta' tranżizzjoni – kumulazzjoni

               Minkejja l-Artikoli 16(5) u 21(3) tal-Appendiċi I għall-Konvenzjoni, fejn il-kumulazzjoni tinvolvi biss l-Istati tal-EFTA, il-Gżejjer Faeroe, l-Unjoni Ewropea, it-Turkija, il-parteċipanti fil-Proċess ta’ Stabilizzazzjoni u ta’ Assoċjazzjoni, u r-Repubblika tal-Moldova il-Georgia u l-Ukrajna, il-prova tal-oriġini tista’ tkun ċertifikat tal-moviment EUR.1 jew dikjarazzjoni tal-oriġini.

                     (1)

                        ĠU L 161, 29.5.2014, p. 3.

                     (2)

                        ĠU L 54, 26.2.2013, p. 4.

                     (3)

                        Id-Deċiżjoni Nru 1/2017 tal-Kumitat Konġunt tal-Konvenzjoni reġjonali dwar ir-regoli preferenzjali tal-oriġini pan-Ewro-Mediterranji tas-16 ta’ Mejju 2017 rigward it-talba tal-Ukrajna biex issir Parti Kontraenti tal-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji [2017/1367] (ĠU L 191, 22.07.2017, p. 11).

                     (4)

                        ĠU L 54, 26.2.2013, p. 4.


               IL-KUMMISSJONI EWROPEA
            Brussell, 22.11.2017
            COM(2017) 691 final
            2017/0308(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill Ministerjali stabbilit skont it-Trattat li jistabbilixxi l-Komunità tat-Trasport

               MEMORANDUM TA’ SPJEGAZZJONI

               1.IS-SUĠĠETT TAL-PROPOSTA

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill Ministerjali stabbilit skont it-Trattat li jistabbilixxi l-Komunità tat-Trasport (“it-TCT”) f’dak li jirrigwarda d-deċiżjoni prevista dwar l-adozzjoni mill-Kunsill Ministerjali tar-Regoli tiegħu ta’ Proċedura.

               2.IL-KUNTEST TAL-PROPOSTA

               2.1It-Trattat li jistabbilixxi l-Komunità Ewropea

               Il-verżjoni Ingliża tat-TCT mal-Balkani tal-Punent (l-Albanija, il-Bożnija-Ħerzegovina , il-Kosovo
                  1* (minn hawn ’il quddiem imsejjaħ il-Kosovo), l-Eks-Repubblika Jugoslava tal-Maċedonja, il-Montenegro u s-Serbja) ġiet iffirmata mill-partijiet kollha ħlief mill-Bożnija-Ħerzegovina fil-qafas tas-summit tas-Sitt Pajjiżi tal-Balkani tal-Punent li sar fi Trieste fit-12 ta’ Lulju 2017, filwaqt li l-Bożnja u Ħerzegovina ffirmat it-test fit-18 ta’ Settembru 2017 fi Brussell. Il-verżjonijiet lingwistiċi l-oħra tat-TCT ġew iffirmati mill-partijiet fid-9 ta’ Ottubru 2017. Wara l-iffirmar, it-TCT ġie applikat b’mod proviżorju skont l-Artikolu 41(3) tiegħu. Għall-Unjoni, l-applikazzjoni proviżorja hija prevista bid-Deċiżjoni tal-Kunsill dwar l-iffirmar, f’isem l-Unjoni Ewropea, u l-applikazzjoni provviżorja tat-Trattat li jistabbilixxi l-Komunità tat-Trasport
                  2
               .

               L-Unjoni Ewropea hija parti mit-TCT.

               2.2Il-Kunsill Ministerjali

                  Il-Kunsill Ministerjali ġie stabbilit permezz tal-Artikolu 21 tat-TCT, biex jiżgura li l-għanijiet stipulati fih jinkisbu. Ir-responsabbiltajiet tiegħu huma kif ġej:

               –(a) jipprovdi linji gwida ġenerali ta’ politika;

               –(b) jeżamina mill-ġdid il-progress dwar l-implimentazzjoni tat-TCT, inkluż is-segwitu tal-proposti mressqa mill-Forum Soċjali;

               –(c) jagħti opinjoni dwar il-ħatra tad-Direttur tas-Segretarjat; kif ukoll

               –(d) jiddeċiedi dwar is-sede tas-Segretarjat.

                  Il-Kunsill Ministerjali hu magħmul minn rappreżentant ta’ kull Parti Kontraenti. Il-parteċipazzjoni bħala osservatur għandha tkun miftuħa għall-Istati Membri kollha tal-UE. Sakemm ma jkunx ipprovdut mod ieħor, dan jiddeċiedi b’kunsens.

               2.3L-Att previst tal-Kunsill Ministerjali

                  L-abbozz ta’ deċiżjoni jikkonċerna l-adozzjoni tar-Regoli ta’ Proċedura tal-Kunsill Ministerjali biex tiġi assigurata l-eżekuzzjoni u l-implimentazzjoni xierqa tal-kompiti tagħha skont l-Artikoli 21, 22 u 23 tat-Trattat. L-abbozz tar-Regoli ta’ Proċedura jkopri suġġetti bħall-parteċipazzjoni f’laqgħat tal-Kunsill Ministerjali, il-Presidenza tal-Kunsill Ministerjali, it-tħejjija tal-laqgħat tal-Kunsill Ministerjali u r-regoli proċedurali applikabbli għal tali laqgħat, il-proċeduri rigward id-diversi tipi ta’ azzjoni li possibbilment jittieħdu mill-Kunsill Ministerjali, l-iżvelar tal-informazzjoni, kif ukoll għadd ta’ dispożizzjonijiet finali. Ir-Regoli ta’ Proċedura se jidħlu fis-seħħ fil-jum tal-adozzjoni tagħhom. Id-deċiżjoni dwar l-adozzjoni tar-Regoli ta’ Proċedura tal-Kunsill Ministerjali ser tkun essenzjali għall-implimentazzjoni f’waqtha tat-TCT.

                  Id-deċiżjoni prevista ser issir legalment vinkolanti fuq il-partijiet skont l-Artikolu 21 tat-TCT.

               3.IL-POŻIZZJONI LI GĦANDHA TIĠI ADOTTATA, F’ISEM L-UNJONI

               Huwa essenzjali għall-Kunsill Ministerjali li jadotta r-Regoli ta’ Proċedura tiegħu biex tassigura l-eżekuzzjoni u l-implimentazzjoni xierqa tal-kompiti tiegħu skont l-Artikoli 21, 22 u 23 tat-Trattat. Peress li l-Unjoni hija parti tat-TCT, hemm bżonn ta’ pożizzjoni tal-Unjoni.

               F’dan ir-rigward, għandu jitfakkar li t-TCT hija element wieħed responsabbli biex isaħħaħ il-kooperazzjoni reġjonali fil-Balkani tal-Punent, kif spjegat f’aktar dettall fil-proposta tal-Kummissjoni għal deċiżjoni tal-Kunsill dwar l-iffirmar tat-TCT [COM(2017)324 final, sub “Kuntest Ġenerali”].

               4.BAŻI ĠURIDIKA

               4.1Bażi ġuridika proċedurali

               4.1.1 Il-Prinċipji

                  L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi għal deċiżjonijiet tal-Kunsill li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

                  Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp (“sede”) inkwistjoni. Jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                     3
                  .

               4.1.2 Applikazzjoni għall-każ preżenti

               Il-Kunsill Ministerjali huwa korp stabbilit permezz ta’ ftehim, jiġifieri t-TCT.

               L-att li l-Kunsill Ministerjali qed jiġi msejjaħ biex jadotta, jikkostitwixxi att li jkollu effetti legali. Bħala korp stabbilit mit-TCT u li għandu s-setgħa li jieħu azzjoni skont l-Artikolu 21 TCT, il-Kunsill Ministerjali għandu jitqies li għandu s-setgħa li jadotta regoli ta’ proċedura biex ikun jista’ jaqdi b’mod xieraq il-funzjonijiet mogħtija lilu. Min-natura tagħhom, u bħala kwistjoni ta’ dritt internazzjonali li jirregolaw il-Kunsill Ministerjali, dawk ir-regoli jinkludu elementi li huma legalment vinkolanti fuq il-membri tal-Kunsill Ministerjali u għaldaqstant anke fuq ir-rappreżentant tal-Unjoni. Għaldaqstant, huma għandhom jiġu kkunsidrati li għandhom effetti legali.

               L-att previst ma jissupplimentax jew ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala l-ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               Fir-rigward ta’ att previst li jkollu għadd ta’ objettivi f’daqqa, jew li jkollu diversi komponenti, li jkunu marbuta b’mod inseparabbli mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) tat-TFUE jkollha tinkludi, b’mod eċċezzjonali, id-diversi bażijiet ġuridiċi korrispondenti.

               4.2.2.Applikazzjoni għall-każ preżenti

               L-att previst huwa meħtieġ għall-funzjonament xieraq tat-TCT. Min-naħa l-oħra, it-TCT isegwi l-għanijiet u għandu komponenti fl-oqsma tat-trasport bit-triq, bil-ferrovija u bl-ilmijiet navigabbli interni, li huma mezzi koperti mill-Artikolu 91 tat-TFUE kif ukoll fil-qasam tat-trasport marittimu, mezz kopert mill-Artikolu 100(2) tat-TFUE Minħabba n-natura orizzontali tiegħu, l-att previst jirreferi għal dawn l-elementi kollha. Dawn l-aspetti kollha huma marbuta b’mod inseparabbli mingħajr ma’ wieħed ikun inċidentali għall-ieħor.

                  Għaldaqstant, il-bażi ġuridika sostantiva tad-deċiżjoni proposta hija magħmula mid-dispożizzjonijiet li ġejjin: L-Artikoli 91 u 100(2) tat-TFUE.

                  4.3
                        Konklużjoni

                  Jenħtieġ li l-bażi ġuridika tad-deċiżjoni proposta tkun l-Artikoli 91 u 100(2) tat-TFUE flimkien mal-Artikolu 218(9) tat-TFUE.

               2017/0308 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill Ministerjali stabbilit skont it-Trattat li jistabbilixxi l-Komunità tat-Trasport

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91 u 100(2) flimkien mal-Artikolu 218(9) tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)It-Trattat li jistabbilixxi l-Komunità tat-Trasport (“it-TCT”) ġie ffirmat mill-Unjoni skont id-Deċiżjoni tal-Kunsill (UE) 2017/1937 tal-11 ta’ Lulju 2017 dwar l-iffirmar, f’isem l-Unjoni Ewropea, u l-applikazzjoni provviżorja tat-Trattat li jistabbilixxi l-Komunità tat-Trasport
                  4
               .

               (2)B’konformità mal-Artikolu 41(3) tat-TCT, it-TCT jiġi applikat fuq bażi proviżorja minn [XXX] bejn l-Unjoni Ewropea u r-Repubblika tal-Albanija, l-il-Bożnija-Ħerzegovina u r-Repubblika tas-Serbja.

               (3)Huwa essenzjali għall-Kunsill Ministerjali li jadotta r-Regoli ta’ Proċedura tiegħu sabiex jassigura l-eżekuzzjoni u l-implimentazzjoni xierqa tal-kompiti tiegħu skont l-Artikoli 21, 22 u 23 TCT.

               (4)Il-Kunsill Ministerjali, fit-tieni laqgħa skedata li sseħħ sa mhux aktar tard minn tmiem l-2018, għandu jadotta deċiżjoni dwar ir-Regoli ta’ Proċedura tiegħu.

               (5)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kunsill Ministerjali, peress li d-deċiżjoni dwar ir-Regoli ta’ Proċedura ser ikunu vinkolanti fuq l-Unjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f’isem l-Unjoni fit-tieni laqgħa tal-Kunsill Ministerjali għandha tkun ibbażata fuq l-abbozz tad-Deċiżjoni tal-Kunsill Ministerjali mehmuż ma’ din id-Deċiżjoni.

               Tibdil minuri fl-abbozz tad-Deċiżjoni jista’ jiġi miftiehem mir-rappreżentanti tal-Unjoni fil-Kunsill Ministerjali mingħajr deċiżjoni ulterjuri tal-Kunsill.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)
                  *
                        Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244(1999) u mal-Opinjoni tal-QIĠ dwar id-dikjarazzjoni tal-indipendenza tal-Kosovo.

                     (2)

                        ĠU L 278, 27.10.2017, p. 1.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 64 sa 61.

                     (4)

                        ĠU L 278, 27.10.2017, p. 1.

    ---documentbreak---

               IL-KUMMISSJONI EWROPEA
            Brussell, 22.11.2017
            COM(2017) 691 final
            ANNESS
            ta' [...]
            Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kunsill Ministerjali stabbilit skont it-Trattat li jistabbilixxi l-Komunità tat-Trasport

               ANNESS

               DEĊIŻJONI Nru 2018/1

               TAL-KUNSILL MINISTERJALI TAL-KOMUNITÀ TAL-ENERĠIJA

               D/2018/1/MC-TC ta’ … 2018: Ir-Regoli ta’ Proċedura tal-Kunsill Ministerjali

               IL-KUNSILL MINISTERJALI TAL-KOMUNITÀ TAL-ENERĠIJA

               Wara li kkunsidra t-Trattat li jistabbilixxi l-Komunità tat-Trasport, u b'mod partikolari l-Artikoli 21, 22 u 23 tiegħu,

               IDDEĊIEDA KIF ĠEJ:

               Artikolu Uniku

               Ir-Regoli ta’ Proċedura tal-Kunsill Ministerjali, mehmużin ma’ din id-Deċiżjoni, huma b’dan adottati.

               Magħmul fi [...], fi [...] 2018

               Għall-Kunsill Ministerjali

               ……………………………

               DOKUMENT MEHMUŻ IR-REGOLI TA’ PROĊEDURA TAL-KUNSILL MINISTERJALI TAL-KOMUNITÀ TAT-TRASPORT

               I.
                     ĠENERALI

               1.
                     Dawn ir-Regoli ta’ Proċedura jistabbilixxu proċeduri interni għat-tħaddim tal-Kunsill Ministerjali bħala istituzzjoni skont it-Trattat li jistabbilixxi l-Komunità tat-Trasport (“it-Trattat”).

               2.
                     Fil-każ ta’ kwalunkwe kontradizzjoni bejn dawn ir-Regoli ta’ Proċedura u tat-Trattat, id-dispożizzjonijiet ta’ dan it-Trattat japplikaw.

               II.
                     IL-PARTIJIET, L-OSSERVATURI U PARTEĊIPANTI OĦRA

               1.
                     Fil-prinċipju, il-partijiet għandhom ikunu rrappreżentati fuq il-Kunsill Ministerjali f’livell ministerjali jew ekwivalenti.

               2.
                     Mingħajr preġudizzju għall-pożizzjoni tal-Osservaturi skont it-tieni sentenza tal-Artikolu 22 tat-Trattat, il-Presidenza u Viċi Presidenza kif imsemmija fil-paragrafu 2 tat-Taqsima III jistgħu, fejn hu xieraq, jaqblu li jistiednu rappreżentanti ta’ stati oħra, organizzazzjonijiet internazzjonali jew korpi oħrajn, inklużi rappreżentanti tas-soċjetà ċivili, fuq bażi ad hoc, biex jattendu laqgħat speċifiċi tal-Kunsill Ministerjali jew parti jew aktar minnhom.

               3.
                     Meta l-Presidenza u l-Viċi Presidenza jaqblu li jistiednu rappreżentanti ta’ stati oħra, organizzazzjonijiet internazzjonali jew korpi oħrajn, il-Presidenza għandha tgħarraf lill-Partijiet u lis-Segretarjat Permanenti dwar Komunità tat-Trasport (“is-Segretarjat”) mill-inqas tliet ġimgħat qabel il-laqgħa. Il-partijiet u s-Segretarjat jistgħu jissottomettu l-fehmiet tagħhom lill-Presidenza fi żmien ħamest ijiem ta’ xogħol minn meta jirċievu din l-informazzjoni.

               III.
                     IL-PRESIDENZA

               1.
                     Il-Presidenza tal-Kunsill Ministerjali għandha tinżamm mill-istess Parti tal-Ewropa tax-Xlokk li tippresiedi l-Kumitat tat-Tmexxija Reġjonali skont l-Artikolu 24(6) tat-Trattat u skont l-arranġamenti stabbiliti fir-Regoli ta’ Proċedura tal-Kumitat tat-Tmexxija Reġjonali.

               2.
                     Il-Presidenza għandha tippresiedi l-Kunsill Ministerjali Hija għandha tkun assistita minn rappreżentant tal-Unjoni Ewropea u minn rappreżentant wieħed mill-Presidenza li jmiss, li flimkien jissejħu l-Viċi-Presidenza.

               3.
                     Jekk il-Presidenza ma tkunx f’pożizzjoni li twettaq id-dmirijiet tagħha għal laqgħa partikolari, din il-laqgħa ser tiġi ppreseduta mir-rappreżentant tal-Unjoni Ewropea bħala Viċi Presidenza.

               IV.
                     IT-TĦEJJIJA TAL-LAQGĦAT

               1.
                     Minbarra laqgħat miżmumin abbażi annwali skont l-Artikolu 23 tat-Trattat, il-Kunsill Ministerjali jista’ jorganizza laqgħat oħra f’każ ta’ bżonn. Laqgħat għal tali għanijiet għandhom jitlaqqgħu mill-Presidenza, wara li jkun hemm qbil dwar dan mal-Viċi Presidenza.

               2.
                     Il-post tal-laqgħat tal-Kunsill Ministerjali jiġu deċiżi mill-Presidenza wara konsultazzjonijiet mal-Viċi Presidenza u s-Segretarjat. Dik id-deċiżjoni għandha ssir mill-inqas xahrejn qabel il-laqgħa rilevanti. Il-kontribut mis-Segretarjat għall-ispejjeż tal-organizzazzjoni tal-laqgħat barra s-sede tas-Segretarjat għandu jkun soġġett għar-regoli baġitarji interni tiegħu.

               3.
                     Id-dati tal-laqgħat għandhom jinqablu bejn il-Presidenza, il-Viċi Presidenza u s-Segretarjat. Fil-prinċipju, dik id-deċiżjoni għandha ssir mill-inqas xahrejn qabel il-laqgħa rilevanti.

               4.
                     L-abbozz tal-aġenda tal-laqgħa għandu jinqabel mill-Presidenza u mill-Viċi Presidenza. L-abbozz tal-aġenda u kwalunkwe dokument relatat miegħu għandhom jitqassmu lill-Partijiet u l-Osservaturi tal-anqas xahrejn qabel il-laqgħa rilevanti. Il-partijiet jistgħu jagħmlu kummenti u jipproponu entrati ġodda biex jiżdiedu. Il-materjal ta’ interess għalihom għandu wkoll jitqassam fost ir-rappreżentanti mistiedna skont il-paragrafu 2 tat-Taqsima II.

               5.
                     Is-Segretarjat għandu jkun responsabbli mit-tħejjija tal-laqgħat. Huwa għandu jinforma lill-Presidenza u lill-Viċi Presidenza perjodikament u, fuq talba, dwar il-proċess tal-preparazzjoni u jsegwi t-talbiet u gwida tagħhom f’dan ir-rigward.

               V.
                     LAQGĦAT TAL-KUNSILL MINISTERJALI — REGOLI PROĊEDURALI

               1.
                     Il-laqgħat tal-Kunsill Ministerjali ma għandhomx ikunu pubbliċi sakemm ma jkunx deċiż mod ieħor mill-Kunsill Ministerjali.

               2.
                     Kull Parti jew parteċipant ieħor tal-laqgħa jista’ jkun akkumpanjat mill-uffiċjali li jassistuh. L-ismijiet u l-funzjonijiet ta' dawk l-uffiċjali għandhom ikunu notifikati bil-quddiem lis-Segretarjat. Bħala prinċipju, dawn l-uffiċjali ma għandhomx ikunu aktar minn tlieta għal kull Parti, u mhux iktar minn tnejn għal kull parteċipant ieħor waqt il-laqgħa. Madankollu, il-Presidenza tista’ tagħti parir ieħor fuq l-għadd massimu ta’ rappreżentanti għal kull delegazzjoni.

               3.
                     Il-Kunsill Ministerjali għandu jitqies li laħaq il-kworum meħtieġ biss jekk l-erba’ Partijiet tax-Xlokk tal-Ewropa u l-Unjoni Ewropea jkunu rappreżentati.

               4.
                     Il-Kunsill Ministerjali għandu jaġixxi b’kunsens. Astensjoni minn Parti ma għandhiex iżżomm lill-Kunsill Ministerjali milli jieħu azzjoni sakemm ikun hemm kworum, kif meħtieġ mill-paragrafu 3 ta’ din it-Taqsima.

               5.
                     L-aġenda tal-laqgħa għandha tiġi approvata fil-bidu tal-laqgħa. F’ċirkustanzi urġenti, jistgħu jiġu inklużi entrati ġodda matul il-laqgħa sakemm ikun hemm qbil bejn il-Presidenza u l-Viċi Presidenza.

               6.
                     L-osservaturi jistgħu jagħmlu dikjarazzjonijiet fuq il-permess jew meta jiġu mistiedna mill-Presidenza.

               7.
                     Il-persuni mistiedna skont il-paragrafu 2 tat-Taqsima II jistgħu jieħdu sehem fid-diskussjonijiet iżda ma għandhomx jipparteċipaw fil-Kunsill Ministerjali meta jkun qed jieħu azzjoni ta’ kwalunkwe tip.

               8.
                     Il-konklużjonijiet ta’ kull laqgħa għandhom jitħejjew bl-assistenza tas-Segretarjat. Dawn għandhom jiġu ffirmati mill-Presidenza u mqassma lill-Partijiet u l-Osservaturi. F’każ li ma jkunx possibbli li jiġi ffinalizzat l-abbozz tal-Konklużjonjiet sal-aħħar tal-laqgħa rilevanti, il-Presidenza għandha tiżgura li dawn jiġu ffinalizzati u mqassma fi żmien sebat ijiem kalendarji wara l-laqgħa. Kwalunkwe Parti tista’ titlob korrezzjonijiet fi żmien sebat ijiem kalendarji minn meta tirċievi l-abbozz tal-Konklużjonijiet. Il-Presidenza għandha tagħmel arranġamenti biex il-verżjoni finali titqassam fi żmien sebat ijiem wara l-iskadenza għal kummenti.

               9.
                     Kwalunkwe Linji Gwida Ġenerali ta’ Politika jew Miżuri adottati fil-laqgħa għandhom jiġi rreġistrati fil-Konklużjonijiet.

               10.
                     Il-konklużjonijiet tal-laqgħat bl-ebda mod ma jistgħu jillimitaw l-ambitu jew l-effetti tal-atti legali jew tat-Trattat. M’għandha ssir l-ebda dikjarazzjoni jew konklużjoni li tmur kontra d-dispożizzjonijiet legali vinkolanti. Il-Konklużjonijiet tal-laqgħat ma għandhomx jiffurmaw parti mill-atti legali, u lanqas ma għandhom ikollhom xi effett normattiv.

               VI.
                     FOROM TA’ AZZJONI U L-PROĊEDURA LI GĦANDHA TIĠI SEGWITA MILL-KUNSILL MINISTERJALI

               1.
                     Il-Kunsill Ministerjali jaġixxi billi jadotta, skont il-każ:

               - Linji Gwida Ġenerali ta’ Politika u

               - Deċiżjonijiet, Rakkomandazzjonijiet jew Opinjonijiet (flimkien imsejħa “Miżuri”).

               L-adozzjoni tar-regoli maħsuba biex jiżguraw il-funzjonament tal-Kunsill Ministerjali kif ukoll l-adozzjoni ta’ rapporti li għandhom jiġu kkunsidrati bħala l-adozzjoni ta’ Deċiżjonijiet.

               2.
                     Hekk kif il-Linji Gwida Ġenerali ta’ Politika jew Miżuri jiġu adottati jew emendati, huma għandhom jiġu ffirmati minnufih mill-Presidenza u mbagħad ċċirkolati mis-Segretarjat lill-Partijiet kollha.

               3.
                     Il-Linji Gwida Ġenerali ta’ Politika u Miżuri għandhom jidħlu fis-seħħ fid-data tal-adozzjoni tagħhom, sakemm ma jipprevedux mod ieħor.

               Linji Gwida Ġenerali ta’ Politika

               4.
                     Kwalunkwe Parti jew is-Segretarjat jista’ jitlob l-adozzjoni jew l-emendar tal-Linji Gwida Ġenerali ta’ Politika. It-talba għandha ssir bil-miktub, u għandu jkollha biżżejjed tagħrif li jispjega l-ħtieġa tal-adozzjoni jew l-emenda tal-Linji Gwida proposti mill-Kunsill Ministerjali.

               5.
                     It-talba bil-miktub għandha titressaq mill-Parti li qed tagħmel it-talba lill-Presidenza b’kopja lill-Viċi Presidenza u lis-Segretarjat. Il-Presidenza għandha tinnotifika lill-Partijiet l-oħra kollha fi żmien sebat ijiem kalendarji wara li tkun ġiet waslet it-talba. Fejn meħtieġ, il-pożizzjoni tal-Kumitat tat-Tmexxija Reġjonali għandu jintalab mill-Parti jew mis-Segretarjat li jagħmel it-talba rilevanti.

               6.
                     Il-Presidenza, f’konsultazzjoni u bi qbil Viċi Presidenza, għandha torganizza t-tħejjija ta’ abbozz ta’ pożizzjoni tal-Kunsill Ministerjali, li għandha titressaq għad-diskussjoni fil-laqgħa li jmiss tal-Kunsill Ministerjali. L-abbozz tal-pożizzjoni għandu jintbagħat lill-Partijiet mill-anqas 30 jum kalendarju qabel il-laqgħa.

               7.
                     F’każijiet debitament ġustifikati, jistgħu jiġu adottati jew emendati l-Linji Gwida Ġenerali ta’ Politika mingħajr ma jiġu rrispettati l-forom u l-proċeduri stipulati fil-paragrafi 4 sa 6 ta’ din it-Taqsima.

               Miżuri

               9.
                     Sakemm ma jkunx speċifikat mod ieħor f’dawn ir-Regoli ta’ Proċedura jew regoli oħra stabbiliti mill-Kunsill Ministerjali għal każijiet speċifiċi, l-adozzjoni jew l-emendar tal-Miżuri għandu jsegwi l-istess proċedura.

               10.
                     Kull talba għall-adozzjoni jew l-emendar ta’ Miżura minn Parti jew mis-Segretarjat għandha ssir bil-miktub mill-inqas 60 jum kalendarju qabel il-laqgħa tal-Kunsill Ministerjali li fiha għandhom jiġu diskussi.

               11.
                     It-talba għandha tintbagħat lill-Presidenza b’kopja lill-Partijiet kollha u lis-Segretarjat. Din għandha tkun akkumpanjata bi spjega rilevanti. Fejn meħtieġ, il-pożizzjoni tal-Kumitat tat-Tmexxija Reġjonali għandu jintalab mill-Parti jew mis-Segretarjat li jagħmel it-talba rilevanti.

               12.
                     F’każijiet debitament ġustifikati, jistgħu jiġu adottati jew emendati il-Miżuri mingħajr ma jiġu rrispettati l-forom u l-proċeduri stabbiliti fil-paragrafi 10 u 11 ta’ din it-Taqsima.

               Adozzjoni il-Linji Gwida Ġenerali ta’ Politika u Miżuri bil-Korrispondenza

               13.
                     Il-Kunsill Ministerjali jista’, fl-intervalli bejn il-laqgħat tiegħu, jadotta jew jemenda l-Linji Gwida Ġenerali ta’ Politika jew l-Miżuri bil-korrispondenza. Il-Presidenza, fuq talba minn Parti jew mis-Segretarjat biex il-Linji Gwida Ġenerali ta’ Politika jew il-Miżura li għandha tittieħed permezz tal-korrispondenza, jew fuq l-inizjattiva tagħha stess, għandha tiddeċiedi, b’konsultazzjoni u bi qbil mal-Viċi Presidenza, jekk is-suġġett jiġġustifikax li għandha tiġi segwita proċedura permezz ta’ korrispondenza.

               14.
                     Fejn il-Presidenza ddeċidiet li għandha tiġi segwita proċedura bil-korrispondenza, għandha tagħti struzzjonijiet lis-Segretarjat biex jibgħat it-talba lil kull Parti flimkien ma’ din l-informazzjoni kif il-Presidenza, b’konsultazzjoni u bi qbil mal-Viċi-Presidenza, tqis li jkun meħtieġ. Il-Presidenza, f’konsultazzjoni u bi qbil mal-Viċi Presidenza, għandha tispeċifikaa wkoll jekk u, jekk ikun il-każ, taħt liema kundizzjonijiet, jistgħu jsiru emendi fit-talba magħmula mill-Partijiet.

               15.
                     Il-Presidenza, b’konsultazzjoni u bi qbil mal-Viċi Presidenza, għandha tiddetermina sa liema data u siegħa t-tweġibiet għandhom jaslu, li fl-ebda każ ma għandha tkun aktar kmieni minn 10 ijiem kalendarji mid-data tat-trażmissjoni tal-informazzjoni msemmija fil-punt 14 ta’ din it-Taqsima. F’ċirkostanzi eċċezzjonali, fuq talba jew fid-diskrezzjoni tagħha stess, il-Presidenza tista’, f’konsultazzjoni u bi qbil mal-Viċi Presidenza, testendi l-limitu ta’ żmien biex jintlaqgħu tweġibiet. Kwalunkwe Parti li ma tirrispondix bil-miktub (inkluż bl-email) fil-limitu ta’ żmien partikolari għandha titqies li astjeniet.

               VII.
                     ŻVELAR TA’ INFORMAZZJONI

               1.
                     Sakemm ma jiġix deċiż mod ieħor, id-dokumenti ffinalizzati tal-il-laqgħat (aġenda, Konklużjonijiet, eċċ.) għandhom jiġu ppubblikati fuq is-sit web tas-Segretarjat.

               2.
                     Id-dritt ta’ aċċess għad-dokumenti miżmuma mill-Kunsill Ministerjali għandu jiġi stabbilit mill-Kumitat tat-Tmexxija Reġjonali skont l-Artikolu 38(2) u (3) tat-Trattat.

               VIII.
                     DISPOŻIZZJONIJIET FINALI

               1.
                     Osservaturi u persuni mistiedna skont il-paragrafu 2 tat-Taqsima II għandhom isegwu kull rekwiżit ta’ kunfidenzjalità li japplikaw għall-Partijiet. Tali rekwiżiti għandhom ikunu riflessi fil-Konklużjonijiet tal-laqgħa rilevanti.

               2.
                     Persuni mistiedna skont il-paragrafu 2 tat-Taqsima II għandhom, qabel ma jattendu d-diskussjonijiet rilevanti, jintalbu jiffirmaw dikjarazzjoni ta’ kunfidenzjalità. Din id-dikjarazzjoni għandha tinkludi impenn biex jiġu rrispettati r-regoli dwar il-kunfidenzjalità msemmija fl-ewwel paragrafu ta’ din it-Taqsima. Huma għandhom jiġu esklużi minn dawn id-diskussjonijiet f’każ li jirrifjutaw li jiffirmaw din id-dikjarazzjoni.

               3.
                     L-atti kollha tal-Kunsill Ministerjali għandhom jiġu ffirmati mill-Presidenza.

               4.
                     Kwalunkwe emenda f’dawn ir-Regoli ta’ Proċedura għandhom ikunu adottati b’Deċiżjoni tal-Kunsill Ministerjali.

               5.
                     Jekk l-applikazzjoni ta’ dawn ir-Regoli ta’ Proċedura għal sitwazzjoni speċifika tagħti lok għal diffikultà ta’ interpretazzjoni, il-Presidenza, f’konsultazzjoni u bi qbil mal-Viċi Presidenza, għandha tipprovdi parir biex issolvi s-sitwazzjoni.

               6.
                     Wara sena mid-dħul fis-seħħ ta’ dawn ir-Regoli tal-Proċedura, abbażi tal-esperjenza prattika tal-applikazzjoni tagħhom, is-Segretarjat jista’ jipproponi emendi f’dawn ir-Regoli ta’ Proċedura li huwa jqis utli jew meħtieġa. Meta Parti tkun tixtieq tipproponi emenda bħal din, hi għandha l-ewwel tikkonsulta lis-Segretarjat.

               Dawn ir-Regoli ta’ Proċedura għandhom jidħlu fis-seħħ fid-data tal-adozzjoni tagħhom mill-Kunsill Ministerjali.